title: Εκτελεστικός κανονισμός (ΕΕ) αριθ. 792/2011 του Συμβουλίου, της 5ης Αυγούστου 2011 , για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβάλλεται στις εισαγωγές ορισμένων μηχανισμών με δακτυλίους για το δέσιμο φύλλων, καταγωγής Ταϊλάνδης

text:
               9.8.2011

               EL

               Επίσημη Εφημερίδα της Ευρωπαϊκής Ένωσης

               L 204/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 792/2011 ΤΟΥ ΣΥΜΒΟΥΛΊΟΥ
   της 5ης Αυγούστου 2011
   για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβάλλεται στις εισαγωγές ορισμένων μηχανισμών με δακτυλίους για το δέσιμο φύλλων, καταγωγής Ταϊλάνδης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 παράγραφος 4,
   Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   1.   ΠΡΟΣΩΡΙΝΑ ΜΕΤΡΑ

               (1)

               Η Επιτροπή, με τον κανονισμό (ΕΕ) αριθ. 118/2011 (2) («κανονισμός για την επιβολή προσωρινού δασμού»), επέβαλε προσωρινό δασμό αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων, καταγωγής Ταϊλάνδης.

               (2)

               Η διαδικασία κινήθηκε έπειτα από καταγγελία που υποβλήθηκε στις 6 Απριλίου 2010 από την Ring Alliance Ringbuchtechnik GmbH («καταγγέλλων»), εξ ονόματος παραγωγών που αντιπροσωπεύουν σημαντικό ποσοστό, στη συγκεκριμένη περίπτωση πάνω από το 50 % της συνολικής ενωσιακής παραγωγής ορισμένων μηχανισμών με δακτυλίους για το δέσιμο φύλλων («ΜΔΦ»). Η καταγγελία περιείχε εκ πρώτης όψεως αποδεικτικά στοιχεία ως προς την ύπαρξη πρακτικής ντάμπινγκ όσον αφορά το εν λόγω προϊόν και τη σημαντική ζημία που προέκυψε από την πρακτική αυτή, τα οποία θεωρήθηκαν επαρκή για να δικαιολογήσουν την έναρξη διαδικασίας.

               (3)

               Υπενθυμίζεται ότι, όπως ορίζεται στην αιτιολογική σκέψη 7 του κανονισμού για την επιβολή προσωρινού δασμού, η έρευνα για την πρακτική ντάμπινγκ και τη ζημία κάλυψε την περίοδο από την 1η Απριλίου 2009 έως την 31η Μαρτίου 2010 («περίοδος έρευνας» ή «ΠΕ»). Η ανάλυση των τάσεων που απαιτήθηκε για την αξιολόγηση της ζημίας κάλυψε την περίοδο από την 1η Ιανουαρίου 2006 έως το τέλος της περιόδου έρευνας («περίοδος έρευνας της ζημίας»).

         2.   ΕΠΑΚΟΛΟΥΘΗ ΔΙΑΔΙΚΑΣΙΑ

               (4)

               Μετά την κοινοποίηση των ουσιωδών πραγματικών περιστατικών και του σκεπτικού βάσει των οποίων αποφασίστηκε η επιβολή προσωρινών μέτρων αντιντάμπινγκ («κοινοποίηση προσωρινών συμπερασμάτων»), ορισμένα ενδιαφερόμενα μέρη υπέβαλαν γραπτώς παρατηρήσεις για να γνωστοποιήσουν τις απόψεις τους σχετικά με τα προσωρινά συμπεράσματα. Τα μέρη τα οποία το ζήτησαν, ιδίως δύο εισαγωγείς και ο παραγωγός από την Ταϊλάνδη, έγιναν δεκτά σε ακρόαση.

               (5)

               Η Επιτροπή συνέχισε να αναζητεί και να επαληθεύει όλες τις πληροφορίες που έκρινε αναγκαίες για τα οριστικά συμπεράσματά της σχετικά με το ντάμπινγκ, τη ζημία, την αιτιώδη συνάφεια και το συμφέρον της Ένωσης. Πέραν των επαληθεύσεων που αναφέρονται στην αιτιολογική σκέψη 6 του κανονισμού για την επιβολή προσωρινού δασμού, πραγματοποιήθηκε άλλη μια επαλήθευση στις εγκαταστάσεις της εταιρείας Rima Benelux Holding BV, του μοναδικού χρήστη που συνεργάστηκε στην έρευνα απαντώντας στο ερωτηματολόγιο χρήστη.

               (6)

               Όλα τα μέρη ενημερώθηκαν για τα ουσιώδη πραγματικά περιστατικά και για τις εκτιμήσεις βάσει των οποίων επρόκειτο να προταθεί η επιβολή οριστικού δασμού αντιντάμπινγκ στις εισαγωγές ορισμένων μηχανισμών με δακτυλίους για το δέσιμο φύλλων,καταγωγής Ταϊλάνδης, και η οριστική είσπραξη των ποσών που είχαν καταβληθεί ως εγγύηση υπό μορφή προσωρινού δασμού. Στα μέρη χορηγήθηκε επίσης προθεσμία εντός της οποίας μπορούσαν να υποβάλλουν τις παρατηρήσεις τους μετά την εν λόγω κοινοποίηση.

               (7)

               Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάστηκαν και, όπου ήταν σκόπιμο, ελήφθησαν υπόψη.

         3.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

               (8)

               Ελλείψει άλλων παρατηρήσεων όσον αφορά το υπό εξέταση προϊόν και το ομοειδές προϊόν, επιβεβαιώνονται οι αιτιολογικές σκέψεις 8 έως 11 του κανονισμού για την επιβολή προσωρινού δασμού.

         4.   ΝΤΑΜΠΙΝΓΚ

   4.1.   Κανονική αξία

               (9)

               Υπενθυμίζεται ότι, όπως εξηγείται στην αιτιολογική σκέψη 14 του κανονισμού για την επιβολή προσωρινού δασμού, μόνο ένας παραγωγός-εξαγωγέας από την Ταϊλάνδη συνεργάστηκε στην έρευνα και ότι οι εξαγωγές του στην Ένωση αντιπροσώπευαν το σύνολο των εξαγωγών της Ταϊλάνδης στην Ένωση. Ο παραγωγός-εξαγωγέας και ένας συνεργαζόμενος μη συνδεδεμένος εισαγωγέας ισχυρίστηκαν ότι η έκθεση του ανεξάρτητου εξωτερικού εμπειρογνώμονα, που συνέδραμε την Επιτροπή, κατά την επιτόπια επίσκεψη επαλήθευσης στον παραγωγό-εξαγωγέα, περιείχε ορισμένα σφάλματα υπολογισμού. Ένα από τα καθήκοντα του εμπειρογνώμονα ήταν η εξέταση της διαδικασίας επίχρισης νικελίου και της ποσότητας των πρώτων υλών που καταναλώνονται από τον παραγωγό-εξαγωγέα στα διαφορετικά στάδια παραγωγής. Όπως αναφέρεται στην αιτιολογική σκέψη 15 του κανονισμού για την επιβολή προσωρινού δασμού, από την έρευνα προέκυψε ότι ο παραγωγός-εξαγωγέας υπέβαλε ελλιπείς και εσφαλμένες πληροφορίες όσον αφορά σημαντικά στοιχεία του κόστους παραγωγής και άλλων πρώτων υλών. Η Επιτροπή εξέτασε τους ισχυρισμούς που διατύπωσαν ο παραγωγός-εξαγωγέας και ένας εισαγωγέας σχετικά με τα σφάλματα υπολογισμού στην έκθεση του εμπειρογνώμονα και κατέληξε στο συμπέρασμα ότι οι εν λόγω ισχυρισμοί ήταν αβάσιμοι. Ως εκ τούτου, επιβεβαιώνονται τα συμπεράσματα, όπως καθορίζονται στην αιτιολογική σκέψη 15 του κανονισμού για την επιβολή προσωρινού δασμού.

               (10)

               Ο παραγωγός-εξαγωγέας και ένας εισαγωγέας αμφισβήτησαν επίσης τα προσωρινά συμπεράσματα, όπως αυτά παρατίθενται στις αιτιολογικές σκέψεις 19 έως 20 του κανονισμού για την επιβολή προσωρινού δασμού. Συγκεκριμένα, ισχυρίστηκαν ότι η μεθοδολογία που ακολουθήθηκε για τον προσωρινό προσδιορισμό της κανονικής αξίας άλλων τύπων πέραν εκείνων για τους οποίους καθορίστηκε μία συγκεκριμένη κανονική αξία οδήγησε σε διογκωμένο αποτέλεσμα, δεδομένου ότι βασίστηκε εσφαλμένα σε έναν αριθμητικό μέσο όρο των κανονικών αξιών. Η Επιτροπή έκανε δεκτό τον ισχυρισμό, τροποποίησε τη μεθοδολογία και προέβη στην αναθεώρηση του υπολογισμού των κανονικών αξιών για τους εν λόγω άλλους τύπους λαμβάνοντας υπόψη το φάσμα προϊόντων του ταϊλανδού παραγωγού, που αντικατοπτρίζει με μεγαλύτερη ακρίβεια την περίπτωσή του.

               (11)

               Ο παραγωγός-εξαγωγέας υποστήριξε ακόμα ότι τα ποσοστά που χρησιμοποιήθηκαν όσον αφορά την πώληση, τα γενικά και διοικητικά έξοδα (ΓΔΕ) και τα περιθώρια κέρδους ύψους 16 % και 8 % αντίστοιχα ήταν υπερβολικά υψηλά. Ο παραγωγός-εξαγωγέας ισχυρίστηκε ότι το ποσοστό των ΓΔΕ δεν θα πρέπει να υπερβαίνει το 12,59 %, που αντιστοιχεί στα δικά του ΓΔΕ, εξαιρουμένων των εσωτερικών θαλάσσιων ναύλων.

               (12)

               Υπενθυμίζεται ότι, όπως περιγράφεται στις αιτιολογικές σκέψεις 15 έως 17 του κανονισμού για την επιβολή προσωρινού δασμού, ο παραγωγός-εξαγωγέας δεν συνεργάστηκε κατά την έρευνα και, συνεπώς, δεν υπέβαλε στοιχεία σχετικά με το συνολικό κόστος των ΓΔΕ. Υπό αυτές τις συνθήκες και δεδομένου ότι η εταιρεία δεν προσκόμισε περαιτέρω πληροφορίες σχετικά με το συνολικό κόστος των ΓΔΕ, αποφασίστηκε να εξακολουθήσουν να χρησιμοποιούνται ως βάση οι πληροφορίες που περιλαμβάνονταν στην καταγγελία. Επιπλέον, με βάση τις διαθέσιμες πληροφορίες και στον βαθμό που ήταν δυνατόν να επαληθευτεί, κρίθηκε εύλογο ένα ποσοστό ΓΔΕ της τάξης του 16 %. Κατά συνέπεια, ο ισχυρισμός απορρίφθηκε.

               (13)

               Ο παραγωγός-εξαγωγέας ισχυρίστηκε ότι το περιθώριο κέρδους της τάξης του 8 % που χρησιμοποιήθηκε για τον προσωρινό υπολογισμό ήταν υπερβολικά υψηλό και ότι, αντ’ αυτού, θα έπρεπε να είχε χρησιμοποιηθεί περιθώριο κέρδους της τάξης του 5 %. Τα επιχειρήματα που προέβαλε ήταν ότι, πρώτον, στην ανάλυση ζημίας είχε χρησιμοποιηθεί περιθώριο κέρδους της τάξης του 5 % για το κέρδος-στόχος και ότι, δεύτερον, ένα περιθώριο κέρδους της τάξης του 5 % θα ήταν σύμφωνο με προγενέστερες έρευνες για το ίδιο προϊόν. Όσον αφορά το πρώτο επιχείρημα, η Επιτροπή σημείωσε ότι ο καθορισμός ενός κέρδους-στόχου για τον ενωσιακό κλάδο παραγωγής και το περιθώριο κέρδους που χρησιμοποιείται για τον προσδιορισμό μιας κανονικής αξίας δεν ακολουθούν την ίδια λογική και, κατά συνέπεια, δεν είναι απαραίτητο να συμπίπτουν. Όσον αφορά το δεύτερο επιχείρημα, η Επιτροπή συμφώνησε ότι συντρέχουν ορισμένοι λόγοι για τη χρήση του ίδιου περιθωρίου κέρδους με προγενέστερες έρευνες για το ίδιο προϊόν και αποφάσισε να κάνει δεκτό τον εν λόγω ισχυρισμό και να προσαρμόσει αντίστοιχα το περιθώριο κέρδους που χρησιμοποιήθηκε για τον υπολογισμό των κανονικών αξιών.

               (14)

               Μετά την κοινοποίηση των τελικών συμπερασμάτων, ο ενωσιακός κλάδος παραγωγής υπέβαλε ορισμένες παρατηρήσεις. Ο ενωσιακός κλάδος παραγωγής εξέφρασε τη διαφωνία του σχετικά με τη διόρθωση που πραγματοποιήθηκε στο περιθώριο κέρδους, ισχυριζόμενος ότι ένα ποσοστό κέρδους της τάξης του 5 % δεν θα επαρκούσε για την κάλυψη των απαιτήσεων κερδοφορίας των τριών συνδεδεμένων εταιρειών που συμμετείχαν στην παραγωγή και την πώληση του υπό εξέταση προϊόντος, χωρίς όμως να προβάλει άλλα ουσιαστικά επιχειρήματα. Κατά συνέπεια, ο ισχυρισμός απορρίφθηκε.

               (15)

               Ο παραγωγός-εξαγωγέας υποστήριξε ότι το κόστος για τις αποσβέσεις, τις κατασκευές και τα έξοδα ασφάλισης που χρησιμοποιήθηκε για τον υπολογισμό της κανονικής αξίας του ενός τύπου δεν ήταν ίδιο με αυτό που χρησιμοποιήθηκε για τους άλλους τύπους και ότι θα πρέπει να εφαρμοστεί το ίδιο νούμερο σε όλους τους τύπους. Η Επιτροπή επαλήθευσε τον ισχυρισμό και πράγματι διαπίστωσε σφάλμα κατά τον υπολογισμό. Εντούτοις, σε αντίθεση με τον ισχυρισμό του παραγωγού-εξαγωγέα, το σφάλμα εντοπίστηκε στον υπολογισμό της κανονικής αξίας των άλλων τύπων. Αντιστοίχως, διορθώθηκε η κανονική τιμή για τους άλλους τύπους.

               (16)

               Επιπλέον, ο παραγωγός-εξαγωγέας ισχυρίστηκε ότι οι κανονικές αξίες των άλλων τύπων, πέραν εκείνων για τους οποίους καθορίστηκε μία συγκεκριμένη κανονική αξία, δεν λάμβαναν πλήρως υπόψη το πραγματικό φάσμα προϊόντων του παραγωγού-εξαγωγέα. Για τον λόγο αυτό, ο παραγωγός-εξαγωγέας επανέλαβε τον ισχυρισμό του σύμφωνα με τον οποίο θα έπρεπε να χρησιμοποιηθεί ένας μέσος σταθμισμένος όρος των κανονικών αξιών που διαπιστώθηκαν για τους άλλους τύπους, που συνεπώς θα αντιστοιχούσε στο πραγματικό φάσμα προϊόντων του παραγωγού-εξαγωγέα. Όπως αναφέρθηκε στην αιτιολογική σκέψη 10, η Επιτροπή συμφώνησε να αναθεωρήσει τον υπολογισμό των κανονικών αξιών για τους άλλους τύπους προκειμένου να ληφθεί υπόψη το πραγματικό φάσμα προϊόντων του ταϊλανδού παραγωγού και, ανεξάρτητα από τον όγκο των πωλήσεων για κάθε τύπο, υπολογίστηκε κανονική αξία για τους μικρούς, μεσαίους και μεγάλους ΜΔΦ. Ωστόσο, η Επιτροπή, ελλείψει αιτιολογημένων λόγων, απέρριψε το επιχείρημα σύμφωνα με το οποίο θα έπρεπε επιπλέον να ληφθεί υπόψη ένας συντελεστής στάθμισης βάσει των πωλήσεων του εξαγωγέα στην'Ενωση.

               (17)

               Επιπροσθέτως, ο παραγωγός-εξαγωγέας υποστήριξε ότι η μέθοδος που ακολούθησε η Επιτροπή για τον υπολογισμό της κανονικής αξίας με βάση το μήκος των μηχανισμών με δακτυλίους για το δέσιμο φύλλων ήταν ανακριβής και ελλιπής και πρότεινε μια νέα μέθοδο για τον υπολογισμό των μέσων όρων, η οποία θα λάμβανε υπόψη με μεγαλύτερη ακρίβεια τα διάφορα μήκη τους. Όπως εξηγήθηκε στην αιτιολογική σκέψη 16, η Επιτροπή υπολόγισε μια κανονική αξία για τους άλλους τύπους πέραν εκείνων για τους οποίους καθορίστηκε μία συγκεκριμένη κανονική αξία, καθώς και κανονικές αξίες που αντιστοιχούν σε μικρούς, μεσαίους και μεγάλους ΜΔΦ. Διαπιστώθηκε ότι ο υπολογισμός του εξαγωγέα ήταν εσφαλμένος και ότι έγινε με βάση συγκεκριμένο αποτέλεσμα. Κατά συνέπεια, ο ισχυρισμός απορρίφθηκε.

               (18)

               Πέρα από τις τροποποιήσεις που αναφέρθηκαν ανωτέρω και ελλείψει άλλων παρατηρήσεων, επιβεβαιώνεται οριστικά το περιεχόμενο των αιτιολογικών σκέψεων 15 έως 20 του κανονισμού για την επιβολή προσωρινού δασμού αναφορικά με τον καθορισμό της κανονικής αξίας.

         4.2.   Τιμή εξαγωγής και σύγκριση

               (19)

               Ο παραγωγός-εξαγωγέας ισχυρίστηκε ότι δεν χρησιμοποιήθηκε το σωστό νόμισμα για τον υπολογισμό του κόστους μεταφοράς κατά τον υπολογισμό του ντάμπινγκ. Η Επιτροπή έκανε δεκτό τον εν λόγω ισχυρισμό.

               (20)

               Ελλείψει άλλων παρατηρήσεων, επιβεβαιώνεται οριστικά το περιεχόμενο των αιτιολογικών σκέψεων 21 έως 24 του κανονισμού για την επιβολή προσωρινού δασμού αναφορικά με τον καθορισμό της τιμής εξαγωγής και τη σύγκριση των τιμών εξαγωγής με την αντίστοιχη κανονική αξία.

         4.3.   Περιθώριο ντάμπινγκ

               (21)

               Ο παραγωγός-εξαγωγέας υποστήριξε ότι κατά τον υπολογισμό του περιθωρίου ντάμπινγκ δεν ελήφθη υπόψη η συγκεκριμένη κανονική αξία για δύο τύπους. Ο ισχυρισμός έγινε δεκτός και πραγματοποιήθηκαν οι αντίστοιχες διορθώσεις.

               (22)

               Με βάση τις προαναφερόμενες μεταβολές στον υπολογισμό της κανονικής αξίας και τη σύγκριση και μετά τη διόρθωση του σφάλματος υπολογισμού στην τιμή εξαγωγής που αναφέρθηκε ανωτέρω, το οριστικό ύψος του ντάμπινγκ εκφρασμένο ως ποσοστό της τιμής CIF, ελεύθερο στα σύνορα της Ένωσης, πριν από την καταβολή δασμού, είναι το εξής:

                           Παραγωγός-εξαγωγέας

                           Περιθώριο ντάμπινγκ

                           Thai Stationery Industry Co. Ltd, Μπανγκόκ, Ταϊλάνδη

                           16,3 %

               (23)

               Επειδή ο συνεργαζόμενος παραγωγός-εξαγωγέας αντιπροσώπευε το σύνολο των εξαγωγών της Ταϊλάνδης στην Ένωση του υπό εξέταση προϊόντος, αποφασίστηκε ότι το υπολειπόμενο περιθώριο ντάμπινγκ θα πρέπει να ορισθεί στο επίπεδο του περιθωρίου ντάμπινγκ που διαπιστώθηκε για τον εν λόγω συνεργαζόμενο παραγωγό-εξαγωγέα, δηλαδή 16,3 %.

         5.   ΟΡΙΣΜΟΣ ΤΟΥ ΕΝΩΣΙΑΚΟΥ ΚΛΑΔΟΥ ΠΑΡΑΓΩΓΗΣ

               (24)

               Ελλείψει άλλων παρατηρήσεων όσον αφορά τον ορισμό του ενωσιακού κλάδου παραγωγής, επιβεβαιώνονται τα συμπεράσματα όπως καθορίζονται στις αιτιολογικές σκέψεις 28 έως 32 του κανονισμού για την επιβολή προσωρινού δασμού.

         6.   ΖΗΜΙΑ

   6.1.   Κατανάλωση της Ένωσης και εισαγωγές από την Ταϊλάνδη

               (25)

               Ο ταϊλανδός παραγωγός και αρκετοί εισαγωγείς αμφισβήτησαν τις τάσεις σχετικά με την κατανάλωση της Ένωσης που καθορίστηκαν στον κανονισμό για την επιβολή προσωρινού δασμού. Συγκεκριμένα, υποστήριξαν ότι η κατανάλωση μειώθηκε κατά ποσοστό μεγαλύτερο από αυτό που ορίστηκε προσωρινά (κατά περίπου 30 %). Ζήτησαν επίσης διευκρινίσεις σχετικά με τη μεθοδολογία που ακολούθησε η Επιτροπή για τον καθορισμό της κατανάλωσης, καθώς οι ΜΔΦ ανήκουν σε δασμολογική κλάση που περιλαμβάνει και άλλα προϊόντα.

               (26)

               Θα πρέπει να σημειωθεί ότι, παρόλο που τα συγκεκριμένα ενδιαφερόμενα μέρη αμφισβήτησαν τα συμπεράσματα σχετικά με την κατανάλωση, δεν προσκομίστηκαν αποδεικτικά ή αριθμητικά στοιχεία ικανά να τεκμηριώσουν τα επιχειρήματά τους. Επιπλέον, δεν υπέδειξαν κανένα σφάλμα στη μεθοδολογία.

               (27)

               Όσον αφορά τη μεθοδολογία, υπενθυμίζεται ότι, όπως αναφέρεται στην αιτιολογική σκέψη 33 του κανονισμού για την επιβολή προσωρινού δασμού, η κατανάλωση καθορίστηκε με βάση τα επαληθευμένα στοιχεία των πωλήσεων που προσκόμισαν στις απαντήσεις τους στο ερωτηματολόγιο τα συνεργαζόμενα μέρη (οι δύο ενωσιακοί παραγωγοί και ο ταϊλανδός εξαγωγέας για την περίοδο 2008-ΠΕ) και με βάση τα στοιχεία της Eurostat για τις λοιπές εισαγωγές. Δεδομένου ότι οι ΜΔΦ από άλλες πηγές υπόκεινται σε μέτρα αντιντάμπινγκ, οι εισαγωγές (από όλες τις πηγές) κατατάσσονται σε διακρίσεις-κωδικούς στη βάση δασμολογικών δεδομένων (TARIC) που αφορούν πολύ συγκεκριμένα το υπό εξέταση προϊόν που αποτέλεσε αντικείμενο της έρευνας. Οι εν λόγω διακρίσεις χρησιμοποιήθηκαν προκειμένου να διασφαλισθεί ότι λήφθηκαν υπόψη μόνο οι εισαγωγές του υπό εξέταση προϊόντος, παρά τη μικρή αλλαγή που επήλθε στον ορισμό του προϊόντος στο πλαίσιο της συγκεκριμένης έρευνας.

               (28)

               Επιπλέον, δεδομένου ότι τα στοιχεία της Eurostat εκφράζονται σε χιλιόγραμμα, ενώ η κατανάλωση υπολογίστηκε σε τεμάχια, ένας εισαγωγέας ζήτησε διευκρινίσεις ως προς τη μεθοδολογία που ακολουθήθηκε για τη μετατροπή των χιλιογράμμων σε τεμάχια. Θα πρέπει, συνεπώς, να διευκρινιστεί ότι χρησιμοποιήθηκε συντελεστής μετατροπής 50 γρ./τεμάχιο, ο οποίος είναι σύμφωνος με προγενέστερες έρευνες και εύλογος, όπως διαπιστώθηκε κατόπιν αντιπαραβολής με τις πληροφορίες που προσκόμισε ο παραγωγός-εξαγωγέας από την Ταϊλάνδη. Θα πρέπει ακόμα να προστεθεί ότι, εάν η Επιτροπή είχε χρησιμοποιήσει το ακριβές μέσο βάρος ανά τεμάχιο που προέκυπτε από τις πληροφορίες που προσκόμισε ο παραγωγός-εξαγωγέας από την Ταϊλάνδη, οι εισαγωγές από την Ταϊλάνδη θα παρουσίαζαν εντονότερη αύξηση, καθ’ όλη τη διάρκεια της περιόδου έρευνας της ζημίας, τόσο ως προς τις απόλυτες τιμές (κατά 25 %, σε σύγκριση με το 19 % που ορίζεται στον κανονισμό για την επιβολή προσωρινού δασμού) όσο και ως προς τα μερίδια αγοράς (από 11,8 % σε 15,5 %, σε σύγκριση με την αύξηση από 12,0 % σε 15,0 % που ορίζεται στον κανονισμό για την επιβολή προσωρινού δασμού).

               (29)

               Παράλληλα, ένας εισαγωγέας ισχυρίστηκε ότι οι εισαγωγές από την Ταϊλάνδη σημείωσαν στην πραγματικότητα μείωση κατά 40 % κατά την περίοδο έρευνας της ζημίας, όμως ο ισχυρισμός αυτός βασίστηκε στην αξία των εισαγωγών —και όχι στον όγκο— για το σύνολο του δασμολογικού κωδικού, λαμβάνοντας συνεπώς υπόψη και άλλα προϊόντα πέρα από αυτά που αποτέλεσαν αντικείμενο της έρευνας. Ο εν λόγω ισχυρισμός απορρίφθηκε.

               (30)

               Εν όψει των ανωτέρω, επιβεβαιώνονται τα συμπεράσματα των αιτιολογικών σκέψεων 33 έως 40 του κανονισμού για την επιβολή προσωρινού δασμού όσον αφορά την κατανάλωση της Ένωσης (η οποία μειώθηκε κατά περισσότερο από 15 % μεταξύ του 2008 και της ΠΕ) και τις εισαγωγές από την Ταϊλάνδη.

         6.2.   Οικονομική κατάσταση του ενωσιακού κλάδου παραγωγής

               (31)

               Ένας εισαγωγέας ανέφερε ότι η ανάλυση της ζημίας ήταν μεροληπτική, καθώς η κακή οικονομική κατάσταση του ενωσιακού κλάδου παραγωγής θα πρέπει να εξεταστεί σε συνάρτηση με την κατάσταση μιας εκ των συνδεδεμένων εταιρειών του, η οποία πραγματοποιεί κέρδη κατά τους ισχυρισμούς του στον τομέα των ΜΔΦ. Από την άποψη αυτή, σημειώνεται ότι η ανάλυση της ζημίας θα πρέπει να εστιάζει αποκλειστικά στις πωλήσεις του ενωσιακού κλάδου παραγωγής στην αγορά της Ένωσης του υπό εξέταση προϊόντος που παράγεται στην Ένωση. Εφόσον, όπως αναφέρεται στην αιτιολογική σκέψη 69 του κανονισμού για την επιβολή προσωρινού δασμού, η εν λόγω συνδεδεμένη εταιρεία δεν είναι ενωσιακός παραγωγός και εμπορεύεται κατά κύριο λόγο προϊόντα που δεν κατάγονται από την ΕΕ, δεν θα πρέπει να ληφθεί υπόψη για τον σκοπό της ανάλυσης της ζημίας.

               (32)

               Με την επιφύλαξη των ανωτέρω, επισημαίνεται εντούτοις ότι ο εισαγωγέας δεν προσκόμισε καμία πληροφορία που να δείχνει ότι η προαναφερόμενη συνδεδεμένη εταιρεία βρίσκεται σε καλή οικονομική κατάσταση. Αντιθέτως, με βάση τα στοιχεία που αντλήθηκαν κατά τη διάρκεια της έρευνας, διαπιστώνεται ότι και για τη συγκεκριμένη εταιρεία ο όγκος των πωλήσεων ΜΔΦ μειώθηκε σημαντικά κατά την περίοδο της έρευνας.

               (33)

               Με βάση τα ανωτέρω και ελλείψει άλλων παρατηρήσεων όσον αφορά την ανάλυση της ζημίας, επιβεβαιώνονται οι αιτιολογικές σκέψεις 41 έως 57 του κανονισμού για την επιβολή προσωρινού δασμού και συνάγεται ότι ο ενωσιακός κλάδος παραγωγής υπέστη σημαντική ζημία κατά την έννοια του άρθρου 3 παράγραφος 5 του βασικού κανονισμού.

         7.   ΑΙΤΙΩΔΗΣ ΣΥΝΑΦΕΙΑ

   7.1.   Επιπτώσεις των εισαγωγών που αποτελούν αντικείμενο ντάμπινγκ

               (34)

               Παρά το γεγονός ότι ορισμένα ενδιαφερόμενα μέρη αμφισβήτησαν τα προσωρινά συμπεράσματα σχετικά με τις επιπτώσεις άλλων παραγόντων (βλέπε παρακάτω), κανένα εξ αυτών δεν αμφισβήτησε το προσωρινό συμπέρασμα σύμφωνα με το οποίο οι εισαγωγές που αποτέλεσαν αντικείμενο ντάμπινγκ από την Ταϊλάνδη προκάλεσαν ζημία στον ενωσιακό κλάδο παραγωγής. Ως εκ τούτου, επιβεβαιώνονται οι αιτιολογικές σκέψεις 58 έως 64 του κανονισμού για την επιβολή προσωρινού δασμού.

         7.2.   Επιπτώσεις άλλων παραγόντων

               (35)

               Ορισμένα ενδιαφερόμενα μέρη αμφισβήτησαν τα προσωρινά συμπεράσματα σχετικά με τις επιπτώσεις άλλων παραγόντων και ανέφεραν ότι κύρια αιτία της ζημίας ήταν εναλλάξ η συρρίκνωση της ζήτησης, ο ανταγωνισμός μεταξύ των ενωσιακών παραγωγών, οι εισαγωγές από την Ινδία και η αυτοπροκληθείσα ζημία.

               (36)

               Όσον αφορά τη συρρίκνωση της ζημίας, παραπέμπουμε σχετικά στις αιτιολογικές σκέψεις 25 έως 30 που επιβεβαιώνουν την τάση της κατανάλωσης που καθορίστηκε στον κανονισμό για την επιβολή προσωρινού δασμού. Συνεπώς, οι ισχυρισμοί σύμφωνα με τους οποίους υποτιμήθηκαν οι επιπτώσεις της συρρίκνωσης της ζήτησης απορρίφθηκαν. Εντούτοις, υπενθυμίζεται ότι η αιτιολογική σκέψη 67 του κανονισμού για την επιβολή προσωρινού δασμού καταλήγει ότι η μείωση της κατανάλωσης μπορεί πράγματι να συντέλεσε στη σημαντική ζημία που υπέστη ο ενωσιακός κλάδος παραγωγής, παρά το γεγονός ότι οι εν λόγω επιπτώσεις είχαν επιδεινωθεί σημαντικά λόγω των επιπτώσεων των εισαγωγών που αποτελούν αντικείμενο ντάμπινγκ. Ωστόσο, οι επιπτώσεις της μείωσης της κατανάλωσης δεν ήταν ικανές να προκαλέσουν ρήξη της αιτιώδους συνάφειας ανάμεσα στις εισαγωγές που αποτελούν αντικείμενο ντάμπινγκ και τη ζημία που διαπιστώθηκε.

               (37)

               Ο ταϊλανδός εξαγωγέας υποστήριξε επίσης ότι η ζημία που υπέστη ο ενωσιακός κλάδος παραγωγής ήταν αποτέλεσμα και του ανταγωνισμού μεταξύ των ενωσιακών παραγωγών. Αυτό οφείλεται, κατά κύριο λόγο, στην απώλεια του μεριδίου αγοράς του ενωσιακού κλάδου παραγωγής παράλληλα με την αύξηση του μεριδίου αγοράς των άλλων παραγωγών της'Ενωσης.

               (38)

               Από την άποψη αυτή, ακόμα και στην περίπτωση που οι υπολογισμοί που παρουσίασε ο εξαγωγέας από την Ταϊλάνδη δεν είναι απολύτως σωστοί, πράγματι το συνολικό μερίδιο αγοράς του δεύτερου παραγωγού επίσης αυξήθηκε κατά την περίοδο έρευνας της ζημίας. Υπενθυμίζεται, ωστόσο, ότι, όπως αναφέρεται στην αιτιολογική σκέψη 30 του κανονισμού για την επιβολή προσωρινού δασμού, ο εν λόγω παραγωγός εισάγει σημαντική ποσότητα ΜΔΦ από την Ταϊλάνδη. Ενδιαφέρον παρουσιάζει το γεγονός ότι, το έτος που ο συγκεκριμένος παραγωγός μπόρεσε να αυξήσει τις πωλήσεις του σε προϊόντα που κατασκευάζονται στην Ένωση και τα μερίδια αγοράς του, αύξησε παράλληλα και τις πωλήσεις ΜΔΦ από την Ταϊλάνδη. Στην πραγματικότητα μάλιστα, έγινε σημαντικός εισαγωγέας ΜΔΦ από την Ταϊλάνδη, αγοράζοντας ένα μεγάλο μέρος των εξαγωγών από την Ταϊλάνδη κατά το ίδιο έτος. Επομένως, ακόμα κι αν πράγματι ο δεύτερος παραγωγός της Ένωσης μπόρεσε να αποσπάσει ορισμένα μερίδια αγοράς από τον ενωσιακό κλάδο παραγωγής, είναι δύσκολο να μη συναχθεί το συμπέρασμα ότι η εν λόγω εταιρεία μπόρεσε να επιτύχει κάτι τέτοιο επειδή επωφελήθηκε και από τις εισαγωγές ΜΔΦ που αποτέλεσαν αντικείμενο ντάμπινγκ από την Ταϊλάνδη. Υπενθυμίζεται ότι ο συγκεκριμένος παραγωγός εξαιρέθηκε από τον ορισμό του ενωσιακού κλάδου παραγωγής λόγω των σημαντικών εισαγωγικών του δραστηριοτήτων σε σύγκριση με τη δική του παραγωγή.

               (39)

               Επιπλέον, τα ενδιαφερόμενα μέρη επανέλαβαν τον ισχυρισμό που διατυπώθηκε ήδη στην αιτιολογική σκέψη 69 του κανονισμού για την επιβολή προσωρινού δασμού σύμφωνα με τον οποίο οι εισαγωγές από την Ινδία προκάλεσαν επίσης ζημία στον ενωσιακό κλάδο παραγωγής. Ο ισχυρισμός αυτός βασίστηκε στο γεγονός ότι η Ινδία κατέχει περίπου το 50 % του μεριδίου της αγοράς της'Ενωσης, δηλαδή τρεις φορές μεγαλύτερο από την Ταϊλάνδη, και ότι οι αντίστοιχες μέσες τιμές μειώθηκαν κατά 3 % μεταξύ του 2009 και της ΠΕ, ενώ οι χαμηλότερες τιμές της 'Ενωσης μειώθηκαν κατά 24 %. Επισημαίνεται ακόμα ότι σημαντικό μέρος των εισαγωγών από την Ινδία αγοράστηκε από εταιρεία συνδεδεμένη με τον ενωσιακό κλάδο παραγωγής.

               (40)

               Ωστόσο, δεν υπήρξαν νέα επιχειρήματα όσον αφορά το συγκεκριμένο ζήτημα και οι εν λόγω ισχυρισμοί είχαν ήδη διατυπωθεί στον κανονισμό για την επιβολή προσωρινού δασμού. Ακόμα και στην περίπτωση που το απόλυτο επίπεδο των εισαγωγών από την Ινδία ήταν πράγματι συνολικά υψηλότερο από εκείνο της Ταϊλάνδης, διαπιστώθηκε στον κανονισμό για την επιβολή προσωρινού δασμού ότι αυτές οι εισαγωγές εξελίχθηκαν διαφορετικά: ενώ οι εισαγωγές από την Ταϊλάνδη αυξήθηκαν συνολικά κατά την περίοδο έρευνας της ζημίας, τόσο σε απόλυτες όσο και σε σχετικές τιμές, οι εισαγωγές από την Ινδία μειώθηκαν (κατά περίπου 10 %) και τα μερίδια αγοράς κινήθηκαν επίσης σε ελαφρά χαμηλότερο επίπεδο. Επιπροσθέτως, το μέσο επίπεδο τιμών της Ινδίας ήταν υψηλότερο από την τιμή εισαγωγής της Ταϊλάνδης. Επιπλέον, ακόμα και στην περίπτωση που μια εταιρεία συνδεδεμένη με τον ενωσιακό κλάδο παραγωγής εισάγει ΜΔΦ από την Ινδία, διαπιστώθηκε από την έρευνα ότι το επίπεδο αυτών των εισαγωγών μειώθηκε σημαντικά με την πάροδο των ετών, όπως αναφέρεται στην αιτιολογική σκέψη 32.

               (41)

               Τέλος, αρκετά ενδιαφερόμενα μέρη υποστήριξαν επίσης ότι ο καταγγέλλων έχασε τους πελάτες του επειδή δραστηριοποιήθηκε στην αγορά μεταγενέστερης χρήσης μέσω της μητρικής του εταιρείας, Ring International Holding (RIH), και ότι οι πωλήσεις ΜΔΦ σε συνδεδεμένες εταιρείες θα πρέπει να εξετασθούν προσεκτικά δεδομένου ότι δεν γίνονται σε συνθήκες ανοικτής αγοράς. Εντούτοις, οι εν λόγω ισχυρισμοί απορρίφθηκαν επειδή δεν ήταν τεκμηριωμένοι και από την έρευνα διαπιστώθηκε ότι οι πωλήσεις σε συνδεδεμένες εταιρείες ήταν αμελητέες σε σύγκριση με τις συνολικές πωλήσεις.

         7.3.   Συμπέρασμα για την αιτιώδη συνάφεια

               (42)

               Με βάση τα ανωτέρω, επιβεβαιώνονται τα προσωρινά συμπεράσματα που παρατίθενται στις αιτιολογικές σκέψεις 65 έως 76 του κανονισμού για την επιβολή προσωρινού δασμού. Ακόμα κι αν άλλοι παράγοντες πέραν των εισαγωγών είχαν κάποιον αντίκτυπο στην κατάσταση του ενωσιακού κλάδου παραγωγής, συνάγεται το συμπέρασμα ότι οι εισαγωγές με ντάμπινγκ από την Ταϊλάνδη προκάλεσαν σοβαρή ζημία στον ενωσιακό κλάδο παραγωγής κατά την έννοια του άρθρου 3 παράγραφος 6 του βασικού κανονισμού, βάσει μιας ανάλυσης με την οποία διακρίθηκαν και διαχωρίστηκαν σαφώς οι επιπτώσεις όλων των γνωστών παραγόντων από τις ζημιογόνες επιπτώσεις των εισαγωγών που αποτέλεσαν αντικείμενο ντάμπινγκ.

         8.   ΣΥΜΦΕΡΟΝ ΤΗΣ ΕΝΩΣΗΣ

               (43)

               Δύο από τους πέντε εισαγωγείς που συνεργάσθηκαν κατά τη διάρκεια της έρευνας αντέδρασαν στην κοινοποίηση των προσωρινών συμπερασμάτων και υπέβαλαν γραπτώς τις παρατηρήσεις τους. Ένας από τους εν λόγω εισαγωγείς ζήτησε ακρόαση καθώς και ένας ακόμη εισαγωγέας. Η Επιτροπή αποφάσισε επίσης να πραγματοποιήσει επίσκεψη στις εγκαταστάσεις του μοναδικού χρήστη που συμμετείχε στην έρευνα.

               (44)

               Δεν διατυπώθηκαν παρατηρήσεις ως προς τις αιτιολογικές σκέψεις 79 έως 90 του κανονισμού για την επιβολή προσωρινού δασμού όσον αφορά την περιγραφή της αγοράς και την ενότητα σχετικά με το συμφέρον του ενωσιακού κλάδου παραγωγής.

         8.1.   Εισαγωγείς και έμποροι

               (45)

               Υπενθυμίζεται, αρχικά, ότι ο κανονισμός για την επιβολή προσωρινού δασμού καταλήγει στο συμπέρασμα ότι η επιβολή μέτρων μπορεί να έχει σημαντικές αρνητικές επιπτώσεις μόνο στην κατάσταση ενός εισαγωγέα, ο οποίος παράγει επίσης ΜΔΦ στην Ένωση. Ο εισαγωγέας δεν αντέδρασε στην επιβολή των προσωρινών μέτρων.

               (46)

               Ένας άλλος εισαγωγέας, ο οποίος επίσης ζήτησε ακρόαση ενώπιον του συμβούλου ακροάσεων, αμφισβήτησε κυρίως τον υπολογισμό του περιθωρίου ντάμπινγκ, την ανάλυση της ζημίας και τον υπολογισμό της κατανάλωσης της Ένωσης. Δεν υπέβαλε, εντούτοις, καμία περαιτέρω παρατήρηση όσον αφορά την ανάλυση για το συμφέρον της Ένωσης.

               (47)

               Ένας τρίτος εισαγωγέας, που αντιπροσωπεύει το 20 % των συνολικών εισαγωγών από την Ταϊλάνδη, ζήτησε ακρόαση κατά την οποία εξήγησε ότι, σε αντίθεση με τις πληροφορίες που υποβλήθηκαν νωρίτερα κατά τη διάρκεια της έρευνας, δεν διέκοψε όλες τις δραστηριότητές του στον τομέα των ΜΔΦ —όπως αναφέρεται στην αιτιολογική σκέψη 92 του κανονισμού για την επιβολή προσωρινού δασμού—, αλλά ότι τις μετέφερε σε άλλο γραφείο. Κατά την ακρόαση, ο εν λόγω εισαγωγέας εξήγησε ότι η επιχειρηματική του δραστηριότητα στον τομέα των ΜΔΦ είναι συμπληρωματική στην κύρια δραστηριότητά του η οποία αφορά άλλα προϊόντα και δεν απέκλεισε το ενδεχόμενο εισαγωγών ΜΔΦ από την Ταϊλάνδη ακόμη και μετά την επιβολή μέτρων. Ωστόσο, λόγω των γενικών εξόδων του μεγάλου δικτύου διανομής του, κάτι τέτοιο εξαρτάται από το επίπεδο των δασμών αντιντάμπινγκ και από την πιθανότητα αύξησης της τιμής στους καταναλωτές. Διαφορετικά, ο εν λόγω παραγωγός δεν θα υφίστατο σημαντικές αρνητικές επιπτώσεις λόγω της διακοπής της επιχειρηματικής του δραστηριότητας στον τομέα των ΜΔΦ λαμβάνοντας υπόψη τη δευτερεύουσα σημασία αυτής της δραστηριότητας σε σύγκριση με το σύνολο των επιχειρηματικών δραστηριοτήτων των.

         8.2.   Χρήστες

               (48)

               Όπως αναφέρεται στην αιτιολογική σκέψη 5, επαληθεύτηκε η απάντηση στο ερωτηματολόγιο του μοναδικού συνεργαζόμενου χρήστη κατά την επίσκεψη στις εγκαταστάσεις του μετά την επιβολή των προσωρινών μέτρων. Ο συγκεκριμένος χρήστης πραγματοποιεί αγορές από διάφορες πηγές, συμπεριλαμβανομένων της ΕΕ, της Ινδίας και της Ταϊλάνδης. Επίσης, κατά το παρελθόν πραγματοποιούσε εισαγωγές από την Κίνα, αλλά άλλαξε την πηγή εφοδιασμού του μετά την επιβολή των δασμών αντιντάμπινγκ.

               (49)

               Οι εισαγωγείς από την Ταϊλάνδη αντιπροσωπεύουν περίπου το 10 % των συνολικών αγορών ΜΔΦ του και η εταιρεία αποφάσισε να μην εισάγει προϊόντα από την Ταϊλάνδη μετά την επιβολή των προσωρινών μέτρων. Ακόμα κι αν μέχρι στιγμής τα μέτρα δεν φαίνεται να έχουν επηρεάσει σημαντικά την οικονομική του κατάσταση, ωστόσο η συγκεκριμένη εταιρεία σχολίασε αρνητικά τον περιορισμό των πηγών εφοδιασμού της, και ιδίως το γεγονός ότι δεν είναι πλέον εξασφαλισμένη σε όλες τις περιπτώσεις η σύντομη παράδοση των ΜΔΦ.

               (50)

               Τα ενδιαφερόμενα μέρη επανέλαβαν τον ισχυρισμό, που είχαν ήδη διατυπώσει στον κανονισμό για την επιβολή προσωρινού δασμού, σύμφωνα με τον οποίο η επιβολή μέτρων θα μπορούσε να οδηγήσει σε περιορισμό των πηγών εφοδιασμού στην αγορά της'Ενωσης. Αξίζει επομένως να επαναληφθεί ότι από την έρευνα διαπιστώθηκε πράγματι ότι η αγορά της Ένωσης χαρακτηρίζεται από περιορισμένο αριθμό παραγόντων: υπάρχει ένας παράγοντας στην Ινδία, ένας στην Ταϊλάνδη, δύο στην 'Ενωση και ορισμένοι στην Κίνα. Στόχος των μέτρων αντιντάμπινγκ είναι να αποκατασταθεί ο θεμιτός ανταγωνισμός στην αγορά της 'Ενωσης και όχι να αποτραπούν οι εισαγωγές. Τούτο μπορεί πράγματι να οδηγήσει σε μείωση των εισαγωγών, ενώ τα μέτρα αντισταθμίζουν τις στρεβλωτικές για το εμπόριο συνέπειες των εν λόγω εισαγωγών.Αυτό, όμως, δεν αποτελεί ως έχει επαρκή αιτία για την αμφισβήτηση της επιβολής μέτρων κατά εισαγωγών που αποτελούν αντικείμενο ντάμπινγκ. Θα μπορούσε μάλιστα να υποστηριχθεί ότι θα πρέπει να εξασφαλίζεται ο θεμιτός ανταγωνισμός στην αγορά της 'Ενωσης προκειμένου να διασφαλιστεί ότι όλες οι πηγές εφοδιασμού θα εξακολουθούν να υπάρχουν μακροπρόθεσμα.

               (51)

               Προσδοκάται ότι, με την επιβολή ενός οριστικού δασμού χαμηλότερου ύψους σε σχέση με τον προσωρινό, οι εισαγωγές από την Ταϊλάνδη θα εξακολουθούν να έχουν πρόσβαση στην αγορά της'Ενωσης, ενώ από την έρευνα διαπιστώθηκε η ύπαρξη και άλλων πηγών εφοδιασμού, αν και ο αριθμός τους είναι περιορισμένος.

         8.3.   Συμπέρασμα για το συμφέρον της Ένωσης

               (52)

               Με βάση τα ανωτέρω και ελλείψει άλλων παρατηρήσεων, επιβεβαιώνονται οι αιτιολογικές σκέψεις 77 έως 110 του κανονισμού για την επιβολή προσωρινού δασμού και συνάγεται το συμπέρασμα ότι συνολικά, με βάση τις διαθέσιμες πληροφορίες σχετικά με το συμφέρον της Ένωσης, δεν υπάρχουν επιτακτικοί λόγοι για τους οποίους δεν θα πρέπει να επιβληθούν οριστικά μέτρα στις εισαγωγές ΜΔΦ, καταγωγής Ταϊλάνδης.

         9.   ΟΡΙΣΤΙΚΑ ΜΕΤΡΑ ΑΝΤΙΝΤΑΜΠΙΝΓΚ

   9.1.   Επίπεδο εξάλειψης της ζημίας

               (53)

               Ελλείψει άλλων παρατηρήσεων όσον αφορά το επίπεδο εξάλειψης της ζημίας, επιβεβαιώνονται οι αιτιολογικές σκέψεις 111 έως 114 του κανονισμού για την επιβολή προσωρινού δασμού.

         9.2.   Οριστικά μέτρα

               (54)

               Όσον αφορά το ποσό του δασμού που απαιτείται για την εξάλειψη των επιπτώσεων του ζημιογόνου ντάμπινγκ, διατυπώθηκε η άποψη ότι ο δασμός αντιντάμπινγκ θα πρέπει να μειωθεί στο 6 %, καθώς σύμφωνα με τους ισχυρισμούς που προβλήθηκαν οι εισαγωγές από την Ινδία δεν αποτελούν αντικείμενο ντάμπινγκ και είναι κατά 6 % υψηλότερες από τις εισαγωγές από την Ταϊλάνδη. Από την άποψη αυτή, σημειώνεται ότι ο στόχος των δασμών αντιντάμπινγκ δεν είναι η ευθυγράμμιση των τιμών με αυτές από άλλες πηγές, αλλά η εξάλειψη των στρεβλωτικών επιπτώσεων του ζημιογόνου ντάμπινγκ.

               (55)

               Με βάση τα συμπεράσματα που συνάχθηκαν όσον αφορά το ντάμπινγκ, τη ζημία, την αιτιώδη συνάφεια και το συμφέρον της Ένωσης, και σύμφωνα με το άρθρο 9 παράγραφος 4 του βασικού κανονισμού, θα πρέπει να επιβληθεί οριστικός δασμός αντιντάμπινγκ στο επίπεδο του χαμηλότερου από τα περιθώρια ντάμπινγκ και ζημίας που διαπιστώθηκαν, σύμφωνα με τον κανόνα χαμηλότερου δασμού. Στην προκειμένη περίπτωση, ο δασμολογικός συντελεστής θα πρέπει να ορισθεί στο επίπεδο της διαπιστωθείσας ζημίας. Ο συντελεστής αυτός υπολογίστηκε σε 16,3 % και παρουσιάζει σημαντική μείωση από το προσωρινό στάδιο.

               (56)

               Βάσει των ανωτέρω, ο συντελεστής του οριστικού δασμού αντιντάμπινγκ για τον συνεργαζόμενο εξαγωγέα είναι 16,3 %.

         10.   ΟΡΙΣΤΙΚΗ ΕΙΣΠΡΑΞΗ ΤΟΥ ΠΡΟΣΩΡΙΝΟΥ ΔΑΣΜΟΥ

               (57)

               Δεδομένου του μεγέθους του περιθωρίου ντάμπινγκ που διαπιστώθηκε και λαμβανομένου υπόψη του επιπέδου ζημίας που προκλήθηκε στον ενωσιακό κλάδο παραγωγής, θεωρείται απαραίτητο τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, που επιβάλλεται με τον κανονισμό για την επιβολή προσωρινού δασμού, να εισπραχθούν οριστικά στο ύψος του ποσού των οριστικά επιβληθέντων δασμών. Επειδή ο οριστικός δασμός είναι χαμηλότερος από τον προσωρινό, τα ποσά που καταβλήθηκαν ως εγγύηση πέραν του οριστικού συντελεστή του δασμού αντιντάμπινγκ θα πρέπει να αποδεσμευτούν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Επιβάλλεται οριστικός δασμός αντιντάμπινγκ σε ορισμένους μηχανισμούς με δακτυλίους για το δέσιμο φύλλων που υπάγονται σήμερα στον κωδικό ΣΟ ex 8305 10 00 (κωδικοί TARIC 8305100011, 8305100013, 8305100019, 8305100021, 8305100023, 8305100029, 8305100034, 8305100035 και 8305100036), καταγωγής Ταϊλάνδης. Για τον σκοπό του παρόντος κανονισμού, οι μηχανισμοί με δακτυλίους για το δέσιμο φύλλων αποτελούνται από τουλάχιστον δύο χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σ’ αυτά και συγκρατούνται μαζί με χαλύβδινο κάλυμμα. Οι μηχανισμοί μπορούν να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στον μηχανισμό με δακτυλίους για το δέσιμο φύλλων.
   2.   Ο συντελεστής του οριστικού δασμού αντιντάμπινγκ που εφαρμόζεται επί της καθαρής τιμής «ελεύθερο στα σύνορα της Ένωσης», πριν από την καταβολή δασμού, του προϊόντος που περιγράφεται στην παράγραφο 1, είναι 16,3 %.
   3.   Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς.
   Άρθρο 2
   Τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, σύμφωνα με τον κανονισμό (ΕΕ) αριθ. 118/2011 εισπράττονται οριστικά στο ύψος που καθορίζεται στο άρθρο 1 του παρόντος κανονισμού. Τα ποσά που έχουν καταβληθεί ως εγγύηση και υπερβαίνουν το ποσό του οριστικού δασμού αντιντάμπινγκ αποδεσμεύονται.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι υποχρεωτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Αυγούστου 2011.

            Για το Συμβούλιο

            Ο Πρόεδρος

         M. DOWGIELEWICZ

      (1)  ΕΕ L 343 της 22.12.2009, σ. 51.

      (2)  ΕΕ L 37 της 11.2.2011, σ. 2.


title: Εκτελεστικός κανονισμός (ΕΕ) αριθ. 162/2013 της Επιτροπής, της 21ης Φεβρουαρίου 2013 , για την τροποποίηση του παραρτήματος του κανονισμού (ΕΚ) αριθ. 3199/93 σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης

text:
               22.2.2013

               EL

               Επίσημη Εφημερίδα της Ευρωπαϊκής Ένωσης

               L 49/55

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 162/2013 ΤΗΣ ΕΠΙΤΡΟΠΉΣ
   της 21ης Φεβρουαρίου 2013
   για την τροποποίηση του παραρτήματος του κανονισμού (ΕΚ) αριθ. 3199/93 σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (1), και ιδίως το άρθρο 27 παράγραφος 4,
   Εκτιμώντας τα ακόλουθα:

               (1)

               Δυνάμει του άρθρου 27 παράγραφος 1 στοιχείο α) της οδηγίας 92/83/ΕΟΚ, τα κράτη μέλη οφείλουν να απαλλάσσουν από τον ειδικό φόρο κατανάλωσης την αλκοόλη η οποία έχει υποστεί πλήρη μετουσίωση σύμφωνα με τις απαιτήσεις κάθε κράτους μέλους, εφόσον οι απαιτήσεις αυτές έχουν δεόντως κοινοποιηθεί και γίνει δεκτές σύμφωνα με τις παραγράφους 3 και 4 του εν λόγω άρθρου.

               (2)

               Ο κανονισμός (ΕΚ) αριθ. 3199/93 του Συμβουλίου, της 22ας Νοεμβρίου 1993, σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης (2) προβλέπει ότι οι μετουσιωτικές ουσίες που χρησιμοποιούνται σε κάθε κράτος μέλος για τους σκοπούς της πλήρους μετουσίωσης της αλκοόλης, σύμφωνα με το άρθρο 27 παράγραφος 1 στοιχείο α) της οδηγίας 92/83/ΕΟΚ, περιγράφονται στο παράρτημα του εν λόγω κανονισμού.

               (3)

               Η αύξηση των διαδικασιών μετουσίωσης περιπλέκει το σύστημα μετουσίωσης, περιορίζει την ικανότητα αποτελεσματικής διαχείρισης του συστήματος και προσφέρει περισσότερες ευκαιρίες για απάτη.

               (4)

               Το 2008, τα κράτη μέλη παρείχαν ευρεία υποστήριξη σε ομάδα έργου που ενεργούσε στο πλαίσιο της απόφασης αριθ. 1482/2007/ΕΚ του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2007, σχετικά με τη θέσπιση κοινοτικού προγράμματος για τη βελτίωση της λειτουργίας των συστημάτων φορολογίας στην εσωτερική αγορά (Fiscalis 2013) και την κατάργηση της απόφασης αριθ. 2235/2002/ΕΚ (3), και στην οποία συμμετείχε μεγάλος αριθμός τελωνειακών χημικών εργαστηρίων και το Κοινό Κέντρο Ερευνών. Αντικείμενο του έργου ήταν η διερεύνηση της δυνατότητας εφαρμογής κοινών διαδικασιών μετουσίωσης (ευρωμετουσιωτικές ουσίες) για την πλήρη μετουσίωση της αλκοόλης.

               (5)

               Η ομάδα έργου πρότεινε, στην τελική της έκθεση που δημοσιεύθηκε τον Ιούνιο του 2011, να εξεταστεί το ενδεχόμενο έγκρισης, ως κοινής διαδικασίας μετουσίωσης για την πλήρη μετουσίωση της αλκοόλης, μιας διαδικασίας μετουσίωσης η οποία συνίσταται στην προσθήκη τριών λίτρων ισοπροπυλικής αλκοόλης (IPA), τριών λίτρων μεθυλαιθυλοκετόνης (ΜΕΚ) και ενός γραμμαρίου βενζοϊκού δενατονίου ανά εκατόλιτρο απόλυτης αλκοόλης. Βασικό πλεονέκτημα της κοινής αυτής διαδικασίας είναι ότι μπορεί να αντικαταστήσει τον μεγάλο αριθμό διαδικασιών που ακολουθούνται σε κάθε κράτος μέλος. Η εν λόγω διαδικασία θα πρέπει συνεπώς να χρησιμοποιείται ως διαδικασία κοινή σε όλα τα κράτη μέλη για την πλήρη μετουσίωση της αλκοόλης, ώστε να αποτρέπεται η φοροδιαφυγή, φοροαποφυγή και κατάχρηση στον τομέα αυτόν.

               (6)

               Κατόπιν τούτου, κάθε κράτος μέλος κοινοποίησε στην Επιτροπή νέο κατάλογο απαιτήσεων σύμφωνα με το άρθρο 27 παράγραφος 3 της οδηγίας 92/83/ΕΟΚ. Κάθε κατάλογος αφορούσε την κοινή διαδικασία μετουσίωσης και, σε ορισμένες περιπτώσεις, άλλες υφιστάμενες διαδικασίες. Όσον αφορά τις υφιστάμενες διαδικασίες, ορισμένα κράτη μέλη εξέφρασαν την επιθυμία να διατηρηθούν σε ισχύ για μια μεταβατική περίοδο ή για απροσδιόριστο χρονικό διάστημα, λόγω ειδικών τεχνικών απαιτήσεων.

               (7)

               Στις 28 Ιουνίου 2012 η Επιτροπή διαβίβασε τις εν λόγω κοινοποιήσεις στα λοιπά κράτη μέλη.

               (8)

               Κανένα από τα κράτη μέλη δεν προέβαλε αντιρρήσεις σχετικά με την προτεινόμενη κοινή διαδικασία μετουσίωσης.

               (9)

               Όσον αφορά τις υφιστάμενες διαδικασίες, δεν έχουν συγκεντρωθεί νέα στοιχεία που να καταδεικνύουν την ύπαρξη κινδύνου φοροδιαφυγής, φοροαποφυγής και κατάχρησης.

               (10)

               Εκτός από την κοινή διαδικασία μετουσίωσης για την πλήρη μετουσίωση της αλκοόλης, η κατοχύρωση με δίπλωμα ευρεσιτεχνίας και οι συναφείς δαπάνες οδήγησαν την Αυστρία να υιοθετήσει μια εναλλακτική διαδικασία που χρησιμοποιείται ήδη από άλλα κράτη μέλη ως διαδικασία μετουσίωσης.

               (11)

               Προκειμένου να δοθεί στη βιομηχανία επαρκής χρόνος για την εξάντληση των αποθεμάτων μετουσιωτικών ουσιών και μετουσιωμένων προϊόντων, τα οποία καλύπτονται μέχρι στιγμής από τον κανονισμό (ΕΚ) αριθ. 3199/93, αλλά δεν θα καλύπτονται πλέον μετά την έναρξη ισχύος του παρόντος κανονισμού, θα πρέπει να αναβληθεί η εφαρμογή του παρόντος κανονισμού όσον αφορά το τμήμα I του παρόντος παραρτήματος.

               (12)

               Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 3199/93.

               (13)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων κατανάλωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 3199/93 αντικαθίσταται από το παράρτημα του παρόντος κανονισμού.
   Άρθρο 2
   Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Φεβρουαρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 316 της 31.10.1992, σ. 21.

      (2)  ΕΕ L 288 της 23.11.1993, σ. 12.

      (3)  ΕΕ L 330 της 15.12.2007, σ. 1.

      ΠΑΡΑΡΤΗΜΑ
      Κατάλογος των επιτρεπόμενων προϊόντων με τον αριθμό μητρώου Chemical Abstracts Service (CAS), εφόσον είναι διαθέσιμος, και των επιτρεπόμενων συνθέσεων για την πλήρη μετουσίωση της αλκοόλης:

                  Ακετόνη

                  CAS: 67-64-1

                  Κόκκινη χρωστική CI Reactive Red 24

                  CAS: 70210-20-7

                  Ακατέργαστη πυριδίνη (Crude pyridine)

                  CAS: μη διαθέσιμος

                  Κρυσταλλικό ιώδες (CI αριθ. 42555)

                  CAS: 548-62-9

                  Βενζοϊκό δενατόνιο

                  CAS: 3734-33-6

                  Αιθανόλη

                  CAS: 64-17-5

                  Οξικό αιθύλιο

                  CAS: 141-78-6

                  Αιθυλο-δευτ. αμυλο-κετόνη

                  CAS: 541-85-5

                  Αιθυλο-τριτ. βουτυλ-αιθέρας

                  CAS: 637-92-3

                  Φλουορεσκεΐνη

                  CAS: 2321-07-5

                  Φορμαλδεΰδη

                  CAS: 50-00-0

                  Ζυμέλαια

                  CAS: 8013-75-0

                  Βενζίνη για κινητήρες (περιλαμβανομένης της αμόλυβδης βενζίνης)

                  CAS: 86290-81-5

                  Ισοπροπυλική αλκοόλη (IPA)

                  CAS: 67-63-0

                  Κηροζίνη

                  CAS: 8008-20-6

                  Φωτιστικό πετρέλαιο

                  CAS:64742-47-8 έως 64742-48-9

                  Μεθανόλη

                  CAS: 67-56-1

                  Μεθυλ-αιθυλο-κετόνη (βουτανόνη) (ΜΕΚ)

                  CAS: 78-93-3

                  Μεθυλ-ισοβουτυλο-κετόνη

                  CAS: 108-10-1

                  Μεθυλ-ισοπροπυλο-κετόνη

                  CAS: 563-80-4

                  Ιώδες του μεθυλίου

                  CAS: 8004-87-3

                  Μπλε του μεθυλενίου

                  CAS: 61-73-4

                  Ορυκτή νάφθα (Mineral naphtha)

                  CAS: μη διαθέσιμος

                  Διαλύτης νάφθα (Solvent naphtha)

                  CAS: 8030-30-6

                  Πυριδίνη (ή βάσεις πυριδίνης)

                  CAS: 110-86-1

                  Τερεβινθέλαιο

                  CAS: 8006-64-2

                  Πετρέλαιο τεχνικών εφαρμογών (Technical petrol)

                  CAS: 92045-57-3

                  Τριτ. βουτυλική αλκοόλη

                  CAS: 75-65-0

                  Θειοφαίνιο

                  CAS: 110-02-1

                  Μπλε της θυμόλης

                  CAS: 76-61-9

                  Νάφθα ξύλου (Wood naphtha)

                  CAS: μη διαθέσιμος

            Συνώνυμα των επιτρεπόμενων προϊόντων διατίθενται σε διάφορες ευρωπαϊκές γλώσσες στη βάση δεδομένων του Ευρωπαϊκού Τελωνειακού Καταλόγου Χημικών Ουσιών (ECICS).
      Ο όρος «απόλυτη αιθανόλη» χρησιμοποιείται στο σύνολο του παραρτήματος σε συμφωνία με την ορολογία που χρησιμοποιεί η Διεθνής Ένωση Θεωρητικής και Εφαρμοσμένης Χημείας (ΙUPAC).
      I.   Διαδικασία μετουσίωσης που χρησιμοποιείται σε όλα τα κράτη μέλη

      Ανά εκατόλιτρο απόλυτης αιθανόλης:

                  —

                  3 λίτρα ισοπροπυλικής αλκοόλης (IPA),

                  —

                  3 λίτρα μεθυλ-αιθυλο-κετόνης (MEK),

                  —

                  1 γραμμάριο βενζοϊκού δενατονίου.

            Τα κράτη μέλη, για την εσωτερική αγορά, επιτρέπεται να προσθέτουν χρωστική ώστε να αποκτά το προϊόν χαρακτηριστικό χρώμα, το οποίο το καθιστά άμεσα αναγνωρίσιμο.
      II.   Πρόσθετες διαδικασίες μετουσίωσης που χρησιμοποιούνται σε ορισμένα κράτη μέλη

         Τσεχική Δημοκρατία

      Ανά εκατόλιτρο απόλυτης αιθανόλης, οποιοδήποτε από τα ακόλουθα σκευάσματα:

                  1.

                              —

                              0,4 λίτρα διαλύτη νάφθας,

                              —

                              0,2 λίτρα κηροζίνης,

                              —

                              0,1 λίτρο πετρελαίου τεχνικών εφαρμογών.

                  2.

                              —

                              3 λίτρα αιθυλο-τριτ. βουτυλ-αιθέρα,

                              —

                              1 λίτρο ισοπροπυλικής αλκοόλης,

                              —

                              1 λίτρο αμόλυβδης βενζίνης,

                              —

                              10 χιλιοστόγραμμα φλουορεσκεΐνης,

         Γερμανία

      Ανά εκατόλιτρο απόλυτης αιθανόλης:
      Ένα λίτρο μείγματος κετονών με σύσταση κατά βάρος:

                  —

                  95 % έως 96 % μεθυλ-αιθυλο-κετόνη (MEK),

                  —

                  2,5 % έως 3 % μεθυλ-ισοπροπυλο-κετόνη (3-μεθυλοβουτανόνη-2),

                  —

                  1,5 % έως 2 % αιθυλο-δευτ. αμυλο-κετόνη (5- μεθυλεπτανόνη– 3),

            σε συνδυασμό με 1 γραμμάριο βενζοϊκού δενατονίου.

         Εσθονία

      Ανά εκατόλιτρο απόλυτης αιθανόλης:

                  —

                  3 λίτρα ακετόνης,

                  —

                  2 γραμμάρια βενζοϊκού δενατονίου.

         Ιρλανδία

      Παράγεται βάση με ανάμειξη των ακόλουθων ουσιών:

                  —

                  90 % κατ’ όγκο αιθανόλης

                  —

                  9,5 % κατ’ όγκο νάφθας ξύλου,

                  —

                  0,5 % κατ’ όγκο ακατέργαστης πυριδίνης.

            Ανά 10 εκατόλιτρα της βάσης προστίθενται:

                  —

                  3,75 λίτρα ορυκτής νάφθας (petroleum oil),

                  —

                  1,5 γραμμάριο ιώδους του μεθυλίου.

         Σημείωση: Η νάφθα ξύλου και η ακατέργαστη πυριδίνη της βάσης μπορούν να αντικατασταθούν από μεθανόλη σε αναλογία 10 % κατ’ όγκο.

         Ελλάδα

      Μπορεί να μετουσιωθεί μόνο αλκοόλη χαμηλής ποιότητας (κεφαλές και ουρές απόσταξης), αλκοολικού τίτλου τουλάχιστον 93 % κατ’ όγκο και όχι άνω του 96 % κατ’ όγκο.
      Ανά εκατόλιτρο ένυδρης αλκοόλης 93 % κατ’ όγκο προστίθενται οι ακόλουθες ουσίες:

                  —

                  2 λίτρα μεθανόλης,

                  —

                  1 λίτρο τερεβινθέλαιου,

                  —

                  0,50 λίτρα φωτιστικού πετρελαίου,

                  —

                  0,40 γραμμάρια μπλε του μεθυλενίου.

            Σε θερμοκρασία 20 °C, ο αλκοολικός τίτλος του τελικού προϊόντος, ως έχει, φθάνει το 93 % κατ’ όγκο.

         Ιταλία

      Ανά εκατόλιτρο απόλυτης αιθανόλης προστίθενται:

                  —

                  125 γραμμάρια θειοφαινίου,

                  —

                  0,8 γραμμάρια βενζοϊκού δενατονίου,

                  —

                  3 γραμμάρια διαλύματος κόκκινης χρωστικής (C.I. Reactive Red 24), διάλυμα 25 % κατά βάρος (w/w),

                  —

                  2 λίτρα μεθυλ-αιθυλο-κετόνης (MEK).

            Η προς μετουσίωση αιθυλική αλκοόλη πρέπει να έχει περιεκτικότητα σε αιθυλική αλκοόλη τουλάχιστον 83 % κατ’ όγκο και αλκοολικό τίτλο, μετρούμενο με το αλκοολόμετρο ΕΚ, τουλάχιστον 90 % κατ’ όγκο.
      Προκειμένου να εξασφαλισθεί η πλήρης διαλυτότητα όλων των συστατικών, το μετουσιωτικό μείγμα πρέπει να παρασκευάζεται με αιθυλική αλκοόλη αλκοολικού τίτλου κάτω του 96 % κατ’ όγκο, μετρούμενου με το αλκοολόμετρο ΕΚ.
      Η κόκκινη χρωστική C.I. Reactive Red 24 χρησιμοποιείται για να προσδώσει στο προϊόν ένα χαρακτηριστικό κόκκινο χρώμα, το οποίο επιτρέπει τον άμεσο εντοπισμό της χρήσης για την οποία προορίζεται.

         Λετονία

                  1.

                  Ανά εκατόλιτρο απόλυτης αιθανόλης, οποιοδήποτε από τα ακόλουθα σκευάσματα:

                              α)

                              τουλάχιστον:

                                          —

                                          9 λίτρα ισοπροπυλικής αλκοόλης,

                                          —

                                          1 λίτρο ακετόνης,

                                          —

                                          0,4 γραμμάρια μπλε του μεθυλενίου ή μπλε της θυμόλης ή κρυσταλλικού ιώδους·

                              β)

                              τουλάχιστον:

                                          —

                                          3 λίτρα μεθυλ-ισοβουτυλο-κετόνης,

                                          —

                                          2 λίτρα μεθυλ-αιθυλο-κετόνης (MEK) ·

                              γ)

                              τουλάχιστον:

                                          —

                                          3 λίτρα ακετόνης,

                                          —

                                          2 γραμμάρια βενζοϊκού δενατονίου·

                              δ)

                              τουλάχιστον 10 λίτρα οξικού αιθυλίου.

                  2.

                  Ανά εκατόλιτρο αφυδατωμένης αιθυλικής αλκοόλης (που περιέχει, κατ’ ανώτατο όριο, 0,5 % νερό):
                  Τουλάχιστον 5 λίτρα και, κατ’ ανώτατο όριο, 7 λίτρα βενζίνης.

         Λιθουανία

      Ανά εκατόλιτρο απόλυτης αιθανόλης:

                  —

                  3 λίτρα ακετόνης,

                  —

                  2 γραμμάρια βενζοϊκού δενατονίου.

         Ουγγαρία

      Τα αλκοολούχα προϊόντα περιέχουν τουλάχιστον μία από τις ακόλουθες ουσίες, σε σχέση με την ποσότητα καθαρής αλκοόλης που περιέχεται σε αυτά:

                  α)

                  2 % κατά βάρος μεθυλ-αιθυλο-κετόνη (MEK), 3 % κατά βάρος μεθυλ-ισοβουτυλο-κετόνη και 0,001 % κατά βάρος βενζοϊκό δενατόνιο,

                  β)

                  1 % κατά βάρος μεθυλ-αιθυλο-κετόνη (MEK) και 0,001 % κατά βάρος βενζοϊκό δενατόνιο,

                  γ)

                  2 % κατά βάρος ισοπροπυλική αλκοόλη, 1 % κατά βάρος τριτ. βουτυλική αλκοόλη και 0,001 % κατά βάρος βενζοϊκό δενατόνιο.

         Μάλτα

      Παράγεται βάση με ανάμειξη των ακόλουθων ουσιών:

                  —

                  90 % κατ’ όγκο αιθανόλης

                  —

                  9,5 % κατ’ όγκο νάφθας ξύλου,

                  —

                  0,5 % κατ’ όγκο ακατέργαστης πυριδίνης.

            Ανά 10 εκατόλιτρα της βάσης προστίθενται:

                  —

                  3,75 λίτρα ορυκτής νάφθας (petroleum oil),

                  —

                  1,5 γραμμάριο ιώδους του μεθυλίου.

         Κάτω Χώρες

      Ανά εκατόλιτρο απόλυτης αιθανόλης:
      πέντε λίτρα μείγματος με σύσταση κατ’ όγκο:

                  —

                  60 % μεθανόλη,

                  —

                  20 % ακετόνη,

                  —

                  11 % ζυμέλαια (συμπύκνωμα παραπροϊόντων της απόσταξης αλκοόλης),

                  —

                  8 % νερό,

                  —

                  0,5 % μεθυλ-αιθυλο-κετόνη (MEK),

                  —

                  0,5 % φορμόλη (υδατικό διάλυμα φορμαλδεΰδης, 37 % κατά βάρος).

         Αυστρία

      Ανά εκατόλιτρο απόλυτης αιθανόλης:
      ένα λίτρο μείγματος κετονών, με σύσταση κατά βάρος:

                  —

                  95 % έως 96 % μεθυλ-αιθυλο-κετόνη (MEK),

                  —

                  2,5 % έως 3 % μεθυλ-ισοπροπυλο-κετόνη,

                  —

                  1,5 % έως 2 % αιθυλο-δευτ. αμυλο-κετόνη,

            σε συνδυασμό με 1 γραμμάριο βενζοϊκού δενατονίου.

         Πολωνία

      Ανά εκατόλιτρο απόλυτης αιθανόλης, οποιοδήποτε από τα ακόλουθα σκευάσματα:

                  1.

                  0,75 λίτρα μείγματος κετονών, με σύσταση κατά βάρος:

                              —

                              95 % έως 96 % μεθυλ-αιθυλο-κετόνη (MEK),

                              —

                              2,5 % έως 3 % μεθυλ-ισοπροπυλο-κετόνη,

                              —

                              1,5 % έως 2 % αιθυλο-δευτ. αμυλο-κετόνη,

                        σε συνδυασμό με 0,25 λίτρα βάσεων πυριδίνης.

                  2.

                  Ένα λίτρο μείγματος κετονών, με σύσταση κατά βάρος:

                              —

                              95 % έως 96 % μεθυλ-αιθυλο-κετόνη (MEK)

                              —

                              2,5 % έως 3 % μεθυλ-ισοπροπυλο-κετόνη,

                              —

                              1,5 % έως 2 % αιθυλο-δευτ. αμυλο-κετόνη,

                        σε συνδυασμό με 1 γραμμάριο βενζοϊκού δενατονίου.

         Ρουμανία

      Ανά εκατόλιτρο απόλυτης αιθανόλης:

                  —

                  2 λίτρα μεθυλ-αιθυλο-κετόνης (ΜΕΚ),

                  —

                  1 γραμμάριο βενζοϊκού δενατονίου,

                  —

                  0,2 γραμμάρια μπλε του μεθυλενίου.

         Σλοβενία

      Ανά εκατόλιτρο απόλυτης αιθανόλης:

                  —

                  1 580 γραμμάρια ισοπροπυλικής αλκοόλης,

                  —

                  790 γραμμάρια τριτ. βουτυλικής αλκοόλης,

                  —

                  0,79 γραμμάρια βενζοϊκού δενατονίου.

         Σλοβακία

      Ανά εκατόλιτρο απόλυτης αιθανόλης:

                  1.

                              3 λίτρα μεθυλ-ισοβουτυλο-κετόνης,

                              2 λίτρα μεθυλ-αιθυλο-κετόνης (ΜΕΚ),

                              1 γραμμάριο βενζοϊκού δενατονίου,

                              0,2 γραμμάρια μπλε του μεθυλενίου.

                  2.

                              1,5 λίτρα πετρελαίου τεχνικών εφαρμογών,

                              1,5 λίτρα κηροζίνης,

                              2 γραμμάρια βενζοϊκού δενατονίου.

         Φινλανδία

      Ανά εκατόλιτρο απόλυτης αιθανόλης, οποιοδήποτε από τα ακόλουθα σκευάσματα:

                  1.

                              2 λίτρα μεθυλ-αιθυλο-κετόνης (ΜΕΚ),

                              3 λίτρα μεθυλ-ισοβουτυλο-κετόνης.

                  2.

                              2 λίτρα ακετόνης,

                              3 λίτρα μεθυλ-ισοβουτυλο-κετόνης.

         Σουηδία

      Ανά εκατόλιτρο απόλυτης αιθανόλης:

                  —

                  3 λίτρα μεθυλ-ισοβουτυλο-κετόνης,

                  —

                  2 λίτρα μεθυλ-αιθυλο-κετόνης (ΜΕΚ).

         Ηνωμένο Βασίλειο

      Παράγεται βάση με ανάμειξη των ακόλουθων ουσιών:

                  —

                  90 % κατ’ όγκο αιθανόλης

                  —

                  9,5 % κατ’ όγκο νάφθας ξύλου,

                  —

                  0,5 % κατ’ όγκο ακατέργαστης πυριδίνης.

            Ανά 10 εκατόλιτρα βάσης προστίθενται:

                  —

                  3,75 λίτρα ορυκτής νάφθας (petroleum oil),

                  —

                  1,5 γραμμάρια ιώδους του μεθυλίου (C.I. αριθ. 42555).


title: Εκτελεστικός κανονισμός (ΕΕ) αριθ. 1353/2014 της Επιτροπής, της 15ης Δεκεμβρίου 2014 , για την τροποποίηση του εκτελεστικού κανονισμού (ΕΕ) αριθ. 1156/2012 για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας

text:
               19.12.2014

               EL

               Επίσημη Εφημερίδα της Ευρωπαϊκής Ένωσης

               L 365/70

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1353/2014 ΤΗΣ ΕΠΙΤΡΟΠΉΣ
   της 15ης Δεκεμβρίου 2014
   για την τροποποίηση του εκτελεστικού κανονισμού (ΕΕ) αριθ. 1156/2012 για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/16/ΕΕ του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (1), και ιδίως το άρθρο 20 παράγραφος 4,
   Εκτιμώντας τα ακόλουθα:

               (1)

               Η οδηγία 2011/16/ΕΕ απαιτεί η ανταλλαγή πληροφοριών στον τομέα της φορολογίας να πραγματοποιείται με τη χρήση τυποποιημένων εντύπων και ηλεκτρονικών μορφοτύπων.

               (2)

               Τα τυποποιημένα έντυπα που χρησιμοποιούνται για την ανταλλαγή πληροφοριών κατόπιν αιτήματος, την αυθόρμητη ανταλλαγή πληροφοριών, τις κοινοποιήσεις και τις πληροφορίες ανατροφοδότησης πρέπει να είναι σύμφωνα με τα παραρτήματα I έως IV του εκτελεστικού κανονισμού (ΕΕ) αριθ. 1156/2012 της Επιτροπής (2).

               (3)

               Ο ηλεκτρονικός μορφότυπος, ο οποίος θα χρησιμοποιηθεί για την υποχρεωτική αυτόματη ανταλλαγή πληροφοριών σχετικά με συγκεκριμένες ειδικές κατηγορίες εισοδήματος και κεφαλαίου, βασίζεται στον ισχύοντα ηλεκτρονικό μορφότυπο κατ' εφαρμογή του άρθρου 9 της οδηγίας 2003/48/ΕΚ του Συμβουλίου (3).

               (4)

               Ο κανονισμός (ΕΕ) αριθ. 1156/2012 θα πρέπει να τροποποιηθεί αναλόγως.

               (5)

               Οι τροποποιήσεις θα πρέπει να εφαρμοστούν από την 1η Ιανουαρίου 2015, σύμφωνα με το άρθρο 29 παράγραφος 1 της οδηγίας 2011/16/ΕΕ όσον αφορά την έναρξη ισχύος των νομοθετικών, κανονιστικών και διοικητικών διατάξεων των κρατών μελών που είναι αναγκαίες για τη συμμόρφωση με το άρθρο 8 της οδηγίας σχετικά με την υποχρεωτική αυτόματη ανταλλαγή πληροφοριών.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διοικητικής Συνεργασίας για τη Φορολογία,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1156/2012 τροποποιείται ως εξής:

               1)

               Παρεμβάλλεται το ακόλουθο άρθρο 1α:
               «Άρθρο 1a
               Ο ηλεκτρονικός μορφότυπος που χρησιμοποιείται για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 1 της οδηγίας 2011/16/ΕΕ είναι σύμφωνος με το παράρτημα V του παρόντος κανονισμού.».

               2)

               Το κείμενο του παραρτήματος του παρόντος κανονισμού προστίθεται ως παράρτημα V στον κανονισμό (ΕΕ) αριθ. 1156/2012.

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Δεκεμβρίου 2014.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 64 της 11.3.2011, σ. 1.

      (2)  Εκτελεστικός κανονισμός (ΕΕ) αριθ. 1156/2012 της Επιτροπής, της 6ης Δεκεμβρίου 2012, για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας (ΕΕ L 335 της 7.12.2012, σ. 42).

      (3)  Οδηγία 2003/48/ΕΚ του Συμβουλίου, της 3ης Ιουνίου 2003, για τη φορολόγηση των υπό μορφή τόκων εισοδημάτων από αποταμιεύσεις (ΕΕ L 157 της 26.6.2003, σ. 38).

      ΠΑΡΑΡΤΗΜΑ

            «ΠΑΡΑΡΤΗΜΑ V
            Ηλεκτρονικός μορφότυπος που αναφέρεται στο άρθρο 1α
            Οι ηλεκτρονικοί μορφότυποι για την υποχρεωτική αυτόματη ανταλλαγή πληροφοριών σύμφωνα με το άρθρο 8 της οδηγίας 2011/16/ΕΕ πληρούν την ακόλουθη δενδρική δομή και περιλαμβάνουν τις ακόλουθες κατηγορίες στοιχείων (1):

                        α)

                        Όσον αφορά το γενικό μήνυμα:

                        β)

                        Όσον αφορά τον κορμό για τη διαβίβαση πληροφοριών σχετικά με το εισόδημα από απασχόληση ή αμοιβές διοικητικών στελεχών:

                        γ)

                        Όσον αφορά τον κορμό για τη διαβίβαση πληροφοριών σχετικά με τις συντάξεις:

                        δ)

                        Όσον αφορά τον κορμό για τη διαβίβαση πληροφοριών σχετικά με προϊόντα ασφάλειας ζωής:

                        ε)

                        Όσον αφορά τον κορμό για τη διαβίβαση πληροφοριών σχετικά με την κατοχή ακίνητης περιουσίας και τα εισοδήματα που προέρχονται από αυτήν:

                        στ)

                        Όσον αφορά τον κορμό στην περίπτωση που δεν υπάρχουν πληροφορίες προς διαβίβαση σε σχέση με ειδική κατηγορία:

                        ζ)

                        Όσον αφορά τον κορμό για την απόδειξη παραλαβής των πληροφοριών για ειδική κατηγορία:
                         »

         (1)  Εντούτοις, μόνο τα πεδία που είναι επί του παρόντος διαθέσιμα και εφαρμόσιμα σε συγκεκριμένη περίπτωση πρέπει να εμφαίνονται στον ηλεκτρονικό μορφότυπο που χρησιμοποιείται στην εν λόγω περίπτωση.


title: Εκτελεστικός κανονισμός (ΕΕ) αριθ. 1170/2012 της Επιτροπής, της 3ης Δεκεμβρίου 2012 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               11.12.2012

               EL

               Επίσημη Εφημερίδα της Ευρωπαϊκής Ένωσης

               L 337/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1170/2012 ΤΗΣ ΕΠΙΤΡΟΠΉΣ
   της 3ης Δεκεμβρίου 2012
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.

               (4)

               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη Συνδυασμένη Ονοματολογία η οποία όμως δεν συμμορφούται με τον παρόντα κανονισμό.

               (5)

               Η επιτροπή τελωνειακού κώδικα δεν εξέδωσε γνώμη εντός των χρονικών ορίων που έθεσε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Η δεσμευτική δασμολογική πληροφορία που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Δεκεμβρίου 2012.

            Για την Επιτροπή, εξ ονόματος του Προέδρου,
         Algirdas ŠEMETA

            Μέλος της Επιτροπής

      (1)  ΕΕ L 256 της 7.9.1987, σ. 1.

      (2)  ΕΕ L 302 της 19.10.1992, σ. 1.

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (Κωδικός ΣΟ)

                  Αιτιολογία

                  (1)

                  (2)

                  (3)

                  Είδος που αποτελείται από γιρλάντα κατασκευασμένη από τεχνητά άνθη διαφορετικών χρωμάτων, απομίμηση της αποκαλούμενης γιρλάντας «lei».
                  Κάθε άνθος αποτελείται από δύο μονόχρωμα τεμάχια υφασμένης υφαντικής ύλης, κομμένης σε σχήμα ανθοπέταλου. Κάθε άνθος χωρίζεται από το επόμενο με έναν διαφανή πλαστικό σωλήνα κατ’ απομίμηση του βλαστού. Ένα λεπτό νήμα συνδέει τους πλαστικούς σωλήνες και τα άνθη σχηματίζοντας κύκλο διαμέτρου περίπου 30 cm κατ’ απομίμηση κυκλικής γιρλάντας από άνθη.
                  (Βλέπε φωτογραφία αριθ. 662) (1)

                  6702 90 00

                  Η κατάταξη καθορίζεται από τους γενικούς κανόνες 1, 3 στοιχείο α) και 6 για την ερμηνεία της συνδυασμένης ονοματολογίας (ΣΟ) και από το κείμενο των κωδικών ΣΟ 6702 και 6702 90 00.
                  Το είδος μοιάζει με γιρλάντα από άνθη και έχει σχεδιαστεί για να φορεθεί γύρω από το λαιμό κατ’ απομίμηση της γιρλάντας «lei».
                  Το είδος δεν εξαιρείται το κεφάλαιο 67 σύμφωνα με τη σημείωση 3 στοιχείο β) του εν λόγω κεφαλαίου, επειδή τα τεχνητά άνθη δεν παράγονται μονοκόμματα, δεδομένου ότι κάθε άνθος αποτελείται από δύο τεμάχια υφαντικής ύλης κομμένα σε σχήμα ανθοπέταλου, και επειδή η συναρμολόγηση των πετάλων και των βλαστών με ένα λεπτό νήμα αποτελεί παρόμοια μέθοδο με το δέσιμο, το κόλλημα ή την ένωση των τμημάτων μεταξύ τους. Η μορφή του προϊόντος θυμίζει φυσικό προϊόν (βλέπε επίσης τις επεξηγηματικές σημειώσεις του ΕΣ για την κλάση 6702, παράγραφοι 1 και 3), ανεξαρτήτως του αν οι λεπτομέρειες παρουσιάζουν απόλυτη ομοιότητα με το φυσικό προϊόν.
                  Η κατάταξη στην κλάση 7117 ως απομιμήσεις κοσμημάτων αποκλείεται, δεδομένου ότι το είδος δεν αποτελεί απομίμηση κοσμήματος, αλλά απομίμηση γιρλάντας ανθέων που φοριέται γύρω από το λαιμό, της αποκαλούμενης «lei». Ως εκ τούτου, το είδος δεν καλύπτεται από τους όρους της κλάσης 7117 (απομιμήσεις κοσμημάτων).
                  Η κατάταξη στην κλάση 9505 ως είδος ψυχαγωγίας για γιορτές, καρναβάλι ή άλλες διασκεδάσεις επίσης αποκλείεται, επειδή το είδος δεν σχεδιάζεται, κατασκευάζεται και αναγνωρίζεται αποκλειστικά ως «εορταστικό». Δεν περιέχει εντυπώματα, στολίδια, σύμβολα ή επιγραφές και ως εκ τούτου δεν προορίζεται για χρήση σε συγκεκριμένη γιορτή (βλέπε επίσης τις επεξηγηματικές σημειώσεις της ΣΟ για την κλάση 9505). Επιπλέον, η «lei» χρησιμεύει για τον στολισμό ενός προσώπου και όχι για τη διακόσμηση ενός δωματίου, τραπεζιού κ.λπ. Επίσης, δεν είναι μέρος ενδύματος μεταμφίεσης που χρησιμοποιείται για το καρναβάλι [βλέπε επίσης τις επεξηγηματικές σημειώσεις του ΕΣ κλάση 9505, (Α) (1) και (3)].
                  Η κατάταξη στην κλάση 6307 ως άλλα έτοιμα υφαντουργικά είδη επίσης αποκλείεται, επειδή η κλάση 6702 (είδη από τεχνητά άνθη) είναι η κλάση που παρέχει την πιο συγκεκριμένη περιγραφή, κατά την έννοια του γενικού κανόνα 3 στοιχείο α) για την ερμηνεία της συνδυασμένης ονοματολογίας.
                  Συνεπώς, το προϊόν κατατάσσεται στον κωδικό ΣΟ 6702 90 00 ως «έτοιμα είδη από τεχνητά άνθη, από άλλες ύλες εκτός των πλαστικών».

         (1)  Η φωτογραφία έχει καθαρά ενημερωτικό χαρακτήρα.


title: Εκτελεστικός κανονισμός (ΕΕ) αριθ. 1285/2011 της Επιτροπής, της 8ης Δεκεμβρίου 2011 , για την 161η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα

text:
               10.12.2011

               EL

               Επίσημη Εφημερίδα της Ευρωπαϊκής Ένωσης

               L 328/34

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1285/2011 ΤΗΣ ΕΠΙΤΡΟΠΉΣ
   της 8ης Δεκεμβρίου 2011
   για την 161η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων.

               (2)

               Στις 30 Νοεμβρίου 2011, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει ένα φυσικό πρόσωπο από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων, αφού εξέτασε το αίτημα διαγραφής από τον πίνακα που υπέβαλε αυτό το άτομο και τη λεπτομερή έκθεση του διαμεσολαβητή που καταρτίστηκε σύμφωνα με την απόφαση 1904(2009) του Συμβουλίου Ασφαλείας των Ηνωμένων Εθνών. Αποφάσισε επίσης να τροποποιήσει μια καταχώριση του καταλόγου.

               (3)

               Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα.

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Δεκεμβρίου 2011.

            Για την Επιτροπή, εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Το παράρτημα Ι του κανονισμού (ΕΚ) αριθ. 881/2002 τροποποιείται ως εξής:

                  (1)

                  Αφαιρείται η ακόλουθη καταχώριση υπό τον τίτλο «Φυσικά πρόσωπα»:
                  «Abu Sufian Al-Salambi Muhammed Ahmed Abd Al-Razziq (γνωστός και ως α) Abu Sufian Abd Al Razeq, β) Abousofian Abdelrazek, γ) Abousofian Salman Abdelrazik, δ) Abousofian Abdelrazik, ε) Abousofiane Abdelrazik, στ) Sofian Abdelrazik, ζ) Abou El Layth, η) Aboulail, θ) Abu Juiriah, ι) Abu Sufian, ια) Abulail, ιβ) Djolaiba the Sudanese, ιγ) Jolaiba, ιδ) Ould El Sayeigh). Ημερομηνία γέννησης: 6.8.1962. Τόπος γέννησης: α) Al-Bawgah, Σουδάν β) Albaouga, Σουδάν. Ιθαγένεια: Καναδός, Σουδανός. Αριθμός διαβατηρίου: BC166787 (καναδικό διαβατήριο).»

                  (2)

                  Η καταχώριση «Anwar Nasser Abdulla Al-Aulaqi (γνωστός και ως α) Anwar al-Aulaqi, β) Anwar al-Awlaki, γ) Anwar al-Awlaqi, δ) Anwar Nasser Aulaqi, ε) Anwar Nasser Abdullah Aulaqi, στ) Anwar Nasser Abdulla Aulaqi). Ημερομηνία γέννησης: α) 21.4.1971, β) 22.4.1971. Τόπος γέννησης: Las Cruces, New Mexico, Ηνωμένες Πολιτείες Αμερικής. Ιθαγένεια: α) Ηνωμένες Πολιτείες Αμερικής, β) Υεμένη. Άλλες πληροφορίες: Κρύβεται στην Υεμένη από τον Δεκέμβριο 2007. Ημερομηνία κατονομασίας σύμφωνα με το άρθρο 2α παράγραφος 4 στοιχείο β): 20.7.2010» υπό τον τίτλο «Φυσικά πρόσωπα» αντικαθίσταται από τα ακόλουθα:
                  «Anwar Nasser Abdulla Al-Aulaqi (γνωστός και ως α) Anwar al-Aulaqi, β) Anwar al-Awlaki, γ) Anwar al-Awlaqi, δ) Anwar Nasser Aulaqi, ε) Anwar Nasser Abdullah Aulaqi, στ) Anwar Nasser Abdulla Aulaqi). Ημερομηνία γέννησης: α) 21.4.1971, β) 22.4.1971. Τόπος γέννησης: Las Cruces, New Mexico, Ηνωμένες Πολιτείες Αμερικής. Ιθαγένεια: α) Ηνωμένες Πολιτείες Αμερικής, β) Υεμένη. Άλλες πληροφορίες: Επιβεβαιώθηκε ότι απεβίωσε στις 30 Σεπτεμβρίου 2011 στην Υεμένη. Ημερομηνία κατονομασίας σύμφωνα με το άρθρο 2α παράγραφος 4 στοιχείο β): 20.7.2010.»


title: Εκτελεστικός κανονισμός (ΕΕ) αριθ. 1156/2012 της Επιτροπής, της 6ης Δεκεμβρίου 2012 , για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας

text:
               7.12.2012

               EL

               Επίσημη Εφημερίδα της Ευρωπαϊκής Ένωσης

               L 335/42

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1156/2012 ΤΗΣ ΕΠΙΤΡΟΠΉΣ
   της 6ης Δεκεμβρίου 2012
   για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/16/ΕΕ του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και την κατάργηση της οδηγίας 77/799/ΕΟΚ (1), και ιδίως το άρθρο 20 παράγραφος 1, το άρθρο 20 παράγραφος 3 και το άρθρο 21 παράγραφος 1,
   Εκτιμώντας τα ακόλουθα:

               (1)

               Η οδηγία 2011/16/ΕΕ αντικατέστησε την οδηγία 77/799/ΕΟΚ του Συμβουλίου, της 19ης Δεκεμβρίου 2011, περί της αμοιβαίας συνδρομής των αρμοδίων αρχών των κρατών μελών στον τομέα των άμεσων φόρων (2). Έγιναν ορισμένες σημαντικές προσαρμογές των κανόνων σχετικά με τη διοικητική συνεργασία στον τομέα της φορολογίας, ιδίως όσον αφορά την ανταλλαγή πληροφοριών μεταξύ των κρατών μελών, με στόχο τη βελτίωση της αποδοτικότητας και της αποτελεσματικότητας της διασυνοριακής ανταλλαγής πληροφοριών.

               (2)

               Προκειμένου να διευκολυνθεί η ανταλλαγή πληροφοριών, η οδηγία 2011/16/ΕΕ απαιτεί να διεξάγεται η εν λόγω ανταλλαγή βάσει τυποποιημένων εντύπων. Ως εκ τούτου, και με σκοπό να εξασφαλιστεί η καταλληλότητα των δεδομένων που ανταλλάσσονται και η αποτελεσματικότητα της ίδιας της ανταλλαγής, θα πρέπει να θεσπιστούν λεπτομερείς κανόνες σχετικά με το θέμα αυτό, για τους σκοπούς της ανταλλαγής πληροφοριών κατόπιν αιτήσεως, της αυθόρμητης ανταλλαγής πληροφοριών, των κοινοποιήσεων και των πληροφοριών ανατροφοδότησης. Το έντυπο που θα χρησιμοποιείται πρέπει να περιλαμβάνει μια σειρά πεδίων επαρκώς διαφοροποιημένων, ούτως ώστε να επιτρέπει στα κράτη μέλη να αντιμετωπίζουν εύκολα όλες τις σχετικές περιπτώσεις, χρησιμοποιώντας τα πεδία που ενδείκνυνται για κάθε περίπτωση.

               (3)

               Σύμφωνα με την οδηγία 2011/16/ΕΕ, οι πληροφορίες θα πρέπει, στο μέτρο του δυνατού, να κοινοποιούνται με χρήση του κοινού δικτύου επικοινωνιών («CCN»). Για τις λοιπές περιπτώσεις, θα πρέπει να εξειδικευθούν οι πρακτικές ρυθμίσεις για την εν λόγω κοινοποίηση.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διοικητικής συνεργασίας στον τομέα της φορολογίας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Όσον αφορά τα έντυπα που πρέπει να χρησιμοποιούνται, ως «πεδίο» νοείται η θέση σε ένα έντυπο στην οποία μπορούν να καταγράφονται οι πληροφορίες που ανταλλάσσονται κατ’ εφαρμογή της οδηγίας του Συμβουλίου.
   2.   Το έντυπο που χρησιμοποιείται για τα αιτήματα παροχής πληροφοριών και διεξαγωγής διοικητικών ερευνών σύμφωνα με το άρθρο 5 της οδηγίας 2011/16/ΕΕ και τις απαντήσεις τους, την επιβεβαίωση παραλαβής τους, τα αιτήματα για πρόσθετες βασικές πληροφορίες, την αδυναμία ή την άρνηση ικανοποίησης του αιτήματος σύμφωνα με το άρθρο 7 της εν λόγω οδηγίας είναι σύμφωνο με το παράρτημα I του παρόντος κανονισμού.
   3.   Το έντυπο που χρησιμοποιείται για την αυθόρμητη παροχή πληροφοριών και την επιβεβαίωση παραλαβής τους σύμφωνα με τα άρθρα 9 και 10, αντίστοιχα, της οδηγίας 2011/16/ΕΕ είναι σύμφωνο με το παράρτημα II του παρόντος κανονισμού.
   4.   Το έντυπο που χρησιμοποιείται για τα αιτήματα διοικητικών κοινοποιήσεων σύμφωνα με το άρθρο 13 παράγραφος 1 και 13 παράγραφος 2 της οδηγίας 2011/16/ΕΕ και για τις απαντήσεις τους σύμφωνα με το άρθρο 13 παράγραφος 3 της εν λόγω οδηγίας είναι σύμφωνο με το παράρτημα III του παρόντος κανονισμού.
   5.   Το έντυπο που χρησιμοποιείται για τις πληροφορίες ανατροφοδότησης σύμφωνα με το άρθρο 14 παράγραφος 1 της οδηγίας 2011/16/ΕΕ είναι σύμφωνο με το παράρτημα IV του παρόντος κανονισμού.
   Άρθρο 2
   1.   Οι εκθέσεις, δηλώσεις και λοιπά έγγραφα που αναφέρονται στις πληροφορίες που κοινοποιούνται σύμφωνα με την οδηγία 2011/16/ΕΕ μπορούν να αποστέλλονται με άλλα μέσα επικοινωνίας, εκτός του δικτύου CCN.
   2.   Όταν οι πληροφορίες που αναφέρονται στην οδηγία 2011/16/ΕΕ δεν ανταλλάσσονται με ηλεκτρονικά μέσα με χρήση του δικτύου CCN, και, εκτός αν άλλως συμφωνηθεί διμερώς, οι πληροφορίες παρέχονται με συνοδευτική επιστολή η οποία περιγράφει τις πληροφορίες που κοινοποιούνται και είναι δεόντως υπογεγραμμένη από την αρμόδια αρχή η οποία κοινοποιεί τις πληροφορίες.
   Άρθρο 3
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Δεκεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 64 της 11.3.2011, σ. 1.

      (2)  ΕΕ L 336 της 27.12.1977, σ. 15.

      ΠΑΡΑΡΤΗΜΑ I

         Έντυπο που αναφέρεται στο άρθρο 1 παράγραφος 2

      Το έντυπο για τα αιτήματα παροχής πληροφοριών και διεξαγωγής διοικητικών ερευνών σύμφωνα με το άρθρο 5 της οδηγίας 2011/16/ΕΕ και τις απαντήσεις τους, την επιβεβαίωση παραλαβής τους, τα αιτήματα για πρόσθετες βασικές πληροφορίες, την αδυναμία ή την άρνηση ικανοποίησης του αιτήματος σύμφωνα με το άρθρο 7 της οδηγίας 2011/16/ΕΕ περιέχει τα ακόλουθα πεδία (1):

                  —

                  Νομική βάση

                  —

                  Αριθμός αναφοράς

                  —

                  Ημερομηνία

                  —

                  Στοιχεία ταυτοποίησης της αιτούσας και της λαμβάνουσας αρχής

                  —

                  Στοιχεία ταυτότητας του προσώπου που αποτελεί αντικείμενο εξέτασης ή έρευνας

                  —

                  Γενική περιγραφή της υπόθεσης και, κατά περίπτωση, ειδικές βασικές πληροφορίες που ενδέχεται να επιτρέπουν να εκτιμηθεί η προβλέψιμη συνάφεια των ζητούμενων πληροφοριών για τη διαχείριση και την επιβολή της εγχώριας νομοθεσίας των κρατών μελών σχετικά με τους φόρους που αναφέρονται στο άρθρο 2 της οδηγίας 2011/16/ΕΕ.

                  —

                  Φορολογικός σκοπός για τον οποίο ζητούνται οι πληροφορίες

                  —

                  Υπό εξέταση περίοδος

                  —

                  Όνομα και διεύθυνση κάθε προσώπου που εικάζεται ότι έχει στην κατοχή του τις ζητούμενες πληροφορίες

                  —

                  Τήρηση της νομικής απαίτησης που επιβάλλεται από το άρθρο 16 παράγραφος 1 της οδηγίας 2011/16/ΕΕ

                  —

                  Τήρηση της νομικής απαίτησης που επιβάλλεται από το άρθρο 17 παράγραφος 1 της οδηγίας 2011/16/ΕΕ

                  —

                  Αιτιολογημένο αίτημα συγκεκριμένης διοικητικής έρευνας και λόγοι άρνησης της διεξαγωγής της συγκεκριμένης διοικητικής έρευνας για την οποία υποβάλλεται το αίτημα

                  —

                  Βεβαίωση παραλαβής του αιτήματος παροχής πληροφοριών

                  —

                  Αίτημα για πρόσθετες βασικές πληροφορίες

                  —

                  Λόγοι αδυναμίας ή άρνησης παροχής πληροφοριών

                  —

                  Λόγοι για την απουσία απαντήσεως εντός της προθεσμίας και της ημερομηνίας κατά την οποία η αρχή στην οποία υποβάλλεται η αίτηση θεωρεί ότι μπορεί να είναι σε θέση να ανταποκριθεί.

         (1)  Ωστόσο, μόνο τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ II

         Έντυπο που αναφέρεται στο άρθρο 1 παράγραφος 3

      Το έντυπο για την αυθόρμητη παροχή πληροφοριών και τη βεβαίωση παραλαβής τους σύμφωνα με τα άρθρα 9 και 10, αντίστοιχα, της οδηγίας 2011/16/ΕΕ περιέχει τα ακόλουθα πεδία (1):

                  —

                  Νομική βάση

                  —

                  Αριθμός αναφοράς

                  —

                  Ημερομηνία

                  —

                  Στοιχεία ταυτοποίησης της αποστέλλουσας και της λαμβάνουσας αρχής

                  —

                  Στοιχεία ταυτότητας του προσώπου που αποτελεί αντικείμενο αυθόρμητης παροχής πληροφοριών

                  —

                  Περίοδος την οποία καλύπτει η αυθόρμητη παροχή πληροφοριών

                  —

                  Τήρηση της νομικής απαίτησης που επιβάλλεται από το άρθρο 16 παράγραφος 1 της οδηγίας 2011/16/ΕΕ

                  —

                  Βεβαίωση παραλαβής των πληροφοριών που παρέχονται αυθορμήτως.

         (1)  Ωστόσο, μόνο τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ III

         Έντυπο που αναφέρεται στο άρθρο 1 παράγραφος 4

      Το έντυπο για τα αιτήματα διοικητικών κοινοποιήσεων σύμφωνα με το άρθρο 13 παράγραφος 1 και 13 παράγραφος 2 της οδηγίας 2011/16/ΕΕ και για τις απαντήσεις τους σύμφωνα με το άρθρο 13 παράγραφος 3 της εν λόγω οδηγίας περιέχει τα ακόλουθα πεδία (1):

                  —

                  Νομική βάση

                  —

                  Αριθμός αναφοράς

                  —

                  Ημερομηνία

                  —

                  Στοιχεία ταυτοποίησης της αιτούσας και της λαμβάνουσας αρχής

                  —

                  Όνομα και διεύθυνση του αποδέκτη της πράξης ή της απόφασης

                  —

                  Άλλες πληροφορίες που δύνανται να διευκολύνουν την ταυτοποίηση του αποδέκτη

                  —

                  Αντικείμενο της πράξης ή της απόφασης

                  —

                  Απάντηση της λαμβάνουσας αρχής, σύμφωνα με το άρθρο 13 παράγραφος 3 της οδηγίας 2011/16/ΕΕ, συμπεριλαμβανομένης της ημερομηνίας κοινοποίησης της πράξης ή της απόφασης στον παραλήπτη.

         (1)  Ωστόσο, μόνο τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.

      ΠΑΡΑΡΤΗΜΑ IV

         Έντυπο που αναφέρεται στο άρθρο 1 παράγραφος 5

      Το έντυπο για τις πληροφορίες ανατροφοδότησης σύμφωνα με το άρθρο 14 παράγραφος 1 της οδηγίας 2011/16/ΕΕ περιέχει τα ακόλουθα πεδία (1):

                  —

                  Αριθμός αναφοράς

                  —

                  Ημερομηνία

                  —

                  Ταυτότητα της αρχής που εκδίδει τις πληροφορίες ανατροφοδότησης

                  —

                  Γενικές παρατηρήσεις για τις παρεχόμενες πληροφορίες

                  —

                  Αποτελέσματα που συνδέονται άμεσα με τις παρεχόμενες πληροφορίες

         (1)  Ωστόσο, μόνο τα πεδία που έχουν πράγματι συμπληρωθεί σε μια δεδομένη υπόθεση χρειάζεται να εμφανίζονται στο έντυπο που χρησιμοποιείται στην εν λόγω υπόθεση.


title: Εκτελεστικός κανονισμός (ΕΕ) 2017/1771 της Επιτροπής, της 27ης Σεπτεμβρίου 2017, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 251/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1771 ΤΗΣ ΕΠΙΤΡΟΠΉΣ
   της 27ης Σεπτεμβρίου 2017
   για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών (ΕΚ) αριθ. 1216/2009 και (ΕΚ) αριθ. 614/2009 του Συμβουλίου (2), και ιδίως το άρθρο 5 παράγραφος 6 στοιχείο α),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1484/95 της Επιτροπής (3) καθόρισε τις λεπτομέρειες εφαρμογής του καθεστώτος συμπληρωματικών εισαγωγικών δασμών και τις αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

               (2)

               Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών, καθώς και της αυγοαλβουμίνης, προκύπτει ότι επιβάλλεται να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, λαμβανομένων υπόψη των διακυμάνσεων των τιμών ανάλογα με την καταγωγή.

               (3)

               Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

               (4)

               Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο που παρατίθεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Σεπτεμβρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 150 της 20.5.2014, σ. 1.

      (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, σχετικά με τη θέσπιση λεπτομερών κανόνων για την εφαρμογή του συστήματος συμπληρωματικών δασμών κατά την εισαγωγή και με τον καθορισμό αντιπροσωπευτικών τιμών στους τομείς του κρέατος πουλερικών και των αυγών και της αυγοαλβουμίνης καθώς και με την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

      ΠΑΡΑΡΤΗΜΑ
      «
            ΠΑΡΑΡΤΗΜΑ I

                        Κωδικός ΣΟ

                        Περιγραφή των εμπορευμάτων

                        Αντιπροσωπευτική τιμή
                        (ευρώ/100 kg)

                        Εγγύηση που αναφέρεται στο άρθρο 3
                        (ευρώ/100 kg)

                        Καταγωγή (1)

                        0207 12 10

                        Σφάγια από κοτόπουλα, ονομαζόμενα “κοτόπουλα 70 %”, κατεψυγμένα

                        107,5

                        0

                        AR

                        0207 12 90

                        Σφάγια από κοτόπουλα, ονομαζόμενα “κοτόπουλα 65 %”, κατεψυγμένα

                        102,1

                        5

                        AR

                        118,6

                        0

                        BR

                        0207 14 10

                        Τεμάχια χωρίς κόκαλα από πετεινούς ή κότες, κατεψυγμένα

                        263,2

                        11

                        AR

                        205,6

                        28

                        BR

                        301,7

                        0

                        CL

                        224,0

                        23

                        TH

                        0207 27 10

                        Τεμάχια χωρίς κόκαλα από γαλοπούλες, κατεψυγμένα

                        349,9

                        0

                        BR

                        388,1

                        0

                        CL

                        0408 91 80

                        Αυγά χωρίς κέλυφος, αποξηραμένα

                        352,1

                        0

                        AR

                        1602 32 11

                        Παρασκευάσματα άψητα από πετεινούς ή κότες

                        219,3

                        20

                        BR

                  »

         (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός “ZZ” αντιπροσωπεύει “άλλες χώρες καταγωγής”.